Kostas Sapardanis, Author at Σαπαρδάνης Κώστας > Page 4 of 10\nΑρχική / Kostas Sapardanis (σελίδα 4)\n[στο τέλος του άρθρου μπορείτε να βρείτε τα σχετικά εδάφια του Κορανίου]\nProduction: Shiraz, Iran, c.1560 (source)\nΌταν ο Θεός έπλασε τον Αδάμ και την Εύα από λάσπη και φύσηξε μέσα τους το πνεύμα του, κάλεσε όλους τους αγγέλους να προσκυνήσουν μπροστά στο δημιούργημά του. Ο μόνος που αρνήθηκε ήταν ο Ιμπλίς, καθώς πίστευε πως ήταν ανώτερος από τον άνθρωπο αφού αυτός δημιουργήθηκε με φωτιά ενώ ο Αδάμ από χώμα. «Ιμπλίς» ήταν το όνομα ενός Jinn, τα οποία ήταν πλάσματα που δημιούργησε ο Θεός και ήταν παρεμφερή των Αγγέλων (κάποιοι, μάλιστα, χρησιμοποιούν τις λέξεις εναλλακτικά, και χαρακτηρίζουν τον Ιμπλίς «άγγελο»). Η διαφορά μεταξύ Αγγέλων και Jinn ήταν ότι οι Άγγελοι δεν μπορούσαν να παρακούσουν τον Θεό και, έτσι, δεν μπορούσαν να κάνουν κάτι λάθος. Αυτός είναι και ο λόγος που ο Ιμπλίς (η λέξη ίσως προέρχεται από το ελληνικό «διάβολος»), μη όντας Άγγελος, μπόρεσε και παράκουσε την εντολή του Θεού, και από εκείνη τη στιγμή ονομάστηκε Σατανάς («Shaitan», λέξη που γενικά μεταφράζεται ως «εχθρός», «επαναστάτης», «κακός»). Έτσι, ο Ιμπλίς έγινε άπιστος λόγω της αλαζονείας του και ο Θεός τον καταράστηκε και τον εξόρισε. Αυτή η αλαζονεία του, η περηφάνια του, είναι που του έδωσε το παρωνύμιο «Άγγελος Παγώνι», όπως τον αποκαλούν κάποιοι λόγιοι του Ισλάμ, αλλά και οι Γιαζίντι στη δική τους θρησκεία, η οποία έχει πολλές ομοιότητες με τις αβρααμικές. Ο Σατανάς ζήτησε αναβολή μέχρι τη συντέλεια του κόσμου (ημέρα της Κρίσης, μέρα ανάστασης των ανθρώπων) και ο Θεός του την έδωσε. Επειδή ο Θεός τον έδιωξε, ο Σατανάς υποσχέθηκε πως θα παραμονεύει τους ανθρώπους για να τους αποτρέψει από τον ίσιο δρόμο του Θεού.\nΠριν τον προφήτη Μωάμεθ, σε όλους τους απόστολους και προφήτες που έστειλε ο Θεός στους ανθρώπους, ο Σατανάς έσπειρε εμπόδια στην αποστολή τους. Ο Θεός, όμως, επιτρέπει τη σωτηρία για αυτούς που δεν έχουν σκληρή καρδιά, για τους ευσεβείς. Οι υποδείξεις του Σατανά, έτσι, χρησιμεύουν ώστε να ξεχωριστούν αυτοί από τους «αναίσθητους» και ασεβείς που αρνήθηκαν την αλήθεια. «Οι δαίμονες πλησιάζουν όσους λένε ψέματα και είναι παραδομένοι στην ανομία» (26.222). Ο Σατανάς (ένας δαίμονας), εδώ, φαίνεται να λειτουργεί σαν όργανο του Θεού, ο οποίος έτσι κι αλλιώς κυριεύει τα πάντα, όχι απλά σαν δοκιμασία που πρέπει να υπερνικήσει ο άνθρωπος, αλλά σαν ένα μέσο να μάθει ο Θεός ποιος πιστεύει σε αυτόν και ποιος όχι: «Ωστόσο, καμία εξουσία δεν είχε [ενν. ο Σατανάς] πάνω τους, παρά μόνο στον βαθμό που Εμείς ζητήσαμε (μέσω του Σατανά) να μάθουμε ποιος από αυτούς πιστεύει στη μέλλουσα ζωή και ποιος αμφιβάλλει» (34.21). Αυτοί που προσφέρουν ελεημοσύνη στους φτωχούς με μόνο κίνητρο την επίδειξη και χωρίς να πιστεύουν στον Θεό, αποδεικνύεται πως έχουν φίλο τον Σατανά. Ο Θεός είναι που δημιούργησε αυτόν τον εχθρό των προφητών, και πειρασμό των ανθρώπων, για να υπαγορεύει τα υπεροπτικά λόγια που ξεστομίζουν οι τυφλωμένοι. Είναι, όμως, στο χέρι του καθενός να απομακρυνθεί από τα τεχνάσματα του Σατανά, καθώς ο Θεός καλεί τους ανθρώπους να «μη σας θαμπώνει η ζωή του κόσμου τούτου˙ μη σας τυφλώνει η ματαιοδοξία ενάντια στον Θεό» (35.5). «Δεν ζητώ από εσάς καμία αμοιβή ούτε είμαι από εκείνους που ζητούν να κουβαλήσετε φορτίο ανώτερο από τις δυνάμεις σας» (38.86). Ο Σατανάς, όμως, μπορεί και να παραπλανά τους ανθρώπους ακόμα κι αν αυτοί πιστεύουν πως είναι στο δρόμο της σωτηρίας. «Υπόσχεται και γεννά πόθους» στους παραπλανημένους (4.119) και βγάζει από τη μνήμη των ανθρώπων τον Θεό (58.19). Αφού ο Σατανάς πείθει τον άνθρωπο να γίνει άπιστος, μετά του λέει «Δεν ανακατεύομαι σε ό,τι κάνεις, γιατί φοβάμαι τον Θεό, τον Κύριο του σύμπαντος» (59.16). «Το τέλος και των δύο θα είναι το πυρ το εξώτερον, όπου θα μείνουν για πάντα» (59.17). Όσο και να παρακαλάνε οι άπιστοι τον Θεό τη στιγμή που θα παρουσιαστούν μπροστά του για να κριθούν, αυτός δεν θα τους συγχωρήσει.\nAngel, Persian miniature\nΕδάφια του Κορανίου όπου αναφέρεται ο Σατανάς\nΠαρακάτω βρίσκονται τα εδάφια όπου εμφανίζεται ο Σατανάς. Συμπεριέλαβα και όσα θεώρησα πως χρειάζονται για να παρουσιαστεί μια πλήρης ιστορία, όταν πρόκειται για αφήγηση γεγονότων.\nΌταν βρίσκονται μαζί με τους πιστούς [ενν. οι άπιστοι], λένε: «Πιστέψαμε κι εμείς». Όταν όμως βρίσκονται μαζί με τους διαβόλους τους, λένε: «Είμαστε μαζί σας˙ τους πιστούς τούς κοροϊδεύουμε»\nΚαι όταν είπαμε στους αγγέλους να προσκυνήσουν τον Αδάμ, όλοι τον προσκύνησαν, εκτός από τον Ιμπλίς (τον Σατανά), ο οποίος αρνήθηκε με αλαζονεία και έγινε άπιστος.\nΚαι είπαμε στον Αδάμ: «Κατοίκησε στον Παράδεισο μαζί με τη γυναίκα σου, τρώτε γενναιόδωρα από τους καρπούς του, όπου κι αν βρίσκονται˙ μόνο σε τούτο το δέντρο μην πλησιάσετε, για να μην αμαρτάνετε».\nΤότε ο Σατανάς κατάφερε να τους κάνει να αμαρτήσουν και να εκδιωχτούν από το μέρος που βρίσκονταν. Τότε τους είπαμε: «Κατεβείτε από εδώ, ως εχθροί μεταξύ σας˙ η γη θα χρησιμέψει σαν τόπος διαμονής σας και προσωρινά θα απολαμβάνετε τους καρπούς της».\nΈκαναν ό,τι μηχανεύτηκαν και οι δαίμονες κατά της βασιλείας του Σολομώντα. Δεν ήταν ο Σολομώντας άπιστος αλλά οι δαίμονες. Αυτοί διδάσκουν στους ανθρώπους τη μαγεία και τη γνώση που από ψηλά έφεραν οι δύο άγγελοι της Βαβυλώνας, ο Χαρούτ και ο Μαρούτ. Οι άγγελοι αυτοί δεν δίδασκαν σε κανέναν τη γνώση τους χωρίς να πουν: «Εμείς είμαστε ο Πειρασμός, πρόσεχε μη γίνεις άπιστος». Οι άνθρωποι έμαθαν από αυτούς τον τρόπο να προκαλούν διχόνοια στα ανδρόγυνα˙ οι άγγελοι όμως κανένα δεν έβλαψαν χωρίς την εντολή του Κυρίου. Ωστόσο, οι άνθρωποι μάθαιναν ό,τι τους έβλαπτε και όχι ό,τι μπορούσε να τους ωφελήσει. Ήξεραν ότι όποιος προτιμούσε τη μαγική αυτή γνώση, ήταν αποκλεισμένος από τη μέλλουσα ζωή. Σε τι εξευτελιστική τιμή ξεπούλησαν την ψυχή τους. Αλίμονο, να το ΄ξεραν!\nΆνθρωποι, φάτε από τους επιτρεπτούς και καλούς καρπούς της γης˙ μην ακολουθείτε τα ίχνη του Σατανά, που είναι εχθρός σας.\nΑυτός σάς διατάζει να κάνετε το κακό και σας διδάσκει να λέτε για τον Κύριό σας πράγματα που δεν ξέρετε.\nΠιστοί, ασπαστείτε όλοι τον ισλαμισμό, την αληθινή θρησκεία. Μην ακολουθείτε τα ίχνη του Σατανά, που είναι κηρυγμένος εχθρός σας.\nΟ Σατανάς σάς απειλεί με τη φτώχεια και σας προστάζει να κάνετε έργα αδιάντροπα. Ο Κύριος σας υπόσχεται την άφεση των αμαρτιών και το έλεός Του. Ο Θεός είναι ανεξάντλητος και πάνσοφος.\nΌσοι εκμεταλλεύονται τα κέρδη της τοκογλυφίας, θα εγερθούν την ημέρα της Αναστάσεως (των νεκρών) όμοιοι με εκείνον τον οποίο μόλυνε ο Σατανάς με το άγγιγμά του. Και αυτό γιατί λένε ότι η τοκογλυφία δεν διαφέρει από την αγοραπωλησία. Ο Κύριος επέτρεψε την αγοραπωλησία κι απαγόρευσε την τοκογλυφία. Όποιος υπακούει σε αυτό το δίδαγμα του Θεού και βάζει τέρμα σε αυτήν την αδικία, θα πετύχει συγχώρηση για το παρελθόν του και το μέλλον του θα είναι στα χέρια του Θεού. Όσοι ξαναγυρίσουν στην τοκογλυφία, θα καταδικαστούν στη φωτιά της Κόλασης, όπου θα παραμείνουν αιώνια.\nΘ Θεός αφανίζει την τοκογλυφία και αυξάνει την ελεημοσύνη. Δεν αγαπά τον ασεβή και τον αμαρτωλό.\n…Θέτω αυτήν και τους απογόνους της υπό την προστασία Σου, για να τους φυλάς από τις πανουργίες του καταραμένου Σατανά».\nΌσοι οπισθοχώρησαν την ημέρα της συμπλοκής των δύο στρατευμάτων, παραπλανήθηκαν από τον Σατανά για να τιμωρηθούν για την ανομία που είχαν κάνει. Ο Κύριος τους συγχώρησε ως επιεικής και μεγαλόψυχος.\nΟ Σατανάς συχνά αποθαρρύνει τους οπαδούς του˙ μη φοβάστε εκείνον αλλά Εμένα, αν είστε πιστοί.\nΟ Θεός απεχθάνεται όσους προσφέρουν ελεημοσύνη για επίδειξη και χωρίς να πιστεύουν σε Εκείνον και στην ημέρα της Κρίσης. Όποιος έχει φίλο του τον Σατανά, έχει κακό σύντροφο.\nΜήπως δεν είδες, όσους ισχυρίζονται πως πιστεύουν σε ό,τι στάλθηκε σε σένα και στους προηγούμενους από σένα προφήτες, να επιδιώκουν να δικαστούν ενώπιον των θεών της ειδωλολατρίας, παρόλο που δεν επιτρέπεται να πιστεύουν σε αυτούς; Ο Σατανάς, όμως, προσπαθεί να τους παραπλανήσει, όσο μπορεί.\nΌσοι πίστεψαν, πολεμούν στον δρόμο του Κυρίου˙ οι άπιστοι πολεμούν για τον Ταγούτ της ειδωλολατρίας. Πολεμήστε τους λειτουργούς του Σατανά, του οποίου τα τεχνάσματα είναι ανίσχυρα.\nΑν πάρουν κάποια χαρμόσυνη είδηση ή κάποια άλλη που τους προκαλεί λύπη, τη διαδίδουν αμέσως˙ αν όμως τη γνωστοποιούσαν στον Προφήτη ή στους αρχηγούς τους, τότε, όσοι ήθελαν να ενημερωθούν, θα μάθαιναν ειδήσεις από τους πλέον υπεύθυνους. Αν η χάρη και η ευσπλαχνία του Κυρίου δεν επαγρυπνούσε για εσάς, οι περισσότεροι θα ακολουθούσαν τα βήματα του Σατανά.\nΛατρεύουν γυναικείες θεότητες αντί για τον αληθινό Θεό και επικαλούνται τον καταραμένο Σατανά.\nΤο ανάθεμα του Θεού πάνω του! Είπε ο Σατανάς: «Θα κυριεύσω ένα μέρος των δούλων Σου.»\n«Θα τους παραπλανήσω, θα τους γεμίσω με πάθη, θα τους διατάξω να κόβουν τα αφτιά μερικών ζώων, θα τους υποδείξω να μεταβάλουν τη φύση των όντων που δημιούργησε ο Θεός». Όποιος υποτάσσεται στον Σατανά καταστρέφεται.\nΥπόσχεται και γεννά σε αυτούς πόθους˙ ο Σατανάς, όμως, υπόσχεται τα πάντα για να εξαπατήσει.\nΑυτοί θα έχουν για κατοικία τους τη φωτιά της Κόλασης και δεν θα βρουν καμία διέξοδο.\nΠιστοί, το κρασί και τα τυχερά παιχνίδια, τα είδωλα και η τύχη που αποκαλύπτεται από τα ειδωλολατρικά βέλη, είναι ανόσιες επινοήσεις του σατανά. Να τα αποφεύγετε και θα είστε ευτυχισμένοι.\nΟ Σατανάς προσπαθεί να γεννήσει μεταξύ σας το μίσος και την έχθρα μέσω του κρασιού και των τυχερών παιχνιδιών, απομακρύνοντας το μυαλό σας από τον Κύριο και την προσευχή.\nΗ οργή Μας έπεσε πάνω τους, αλλά δεν ταπεινώθηκαν˙ αντιθέτως, η καρδιά τους έγινε σκληρή. Ο Σατανάς προετοίμασε τις πράξεις τους, όπως εκείνος ήθελε.\nΌταν ακούσεις τους άπιστους να συζητούν για τις αποκαλύψεις Μας, να απομακρυνθείς από κοντά τους, έως ότου συζητήσουν για κάποιο άλλο θέμα. Αν ο Σατανάς σε κάνει να λησμονήσεις για λίγο την εντολή που σου δόθηκε και έπειτα την ξαναθυμηθείς, δεν πρέπει να παραμείνεις πλέον με τον λαό των ασεβών.\nΠες τους: «Πώς θα επικαλεστούμε, αντί για τον Θεό, εκείνους οι οποίοι δεν μπορούν ούτε να μας ωφελήσουν ούτε να μας βλάψουν; Μήπως να ξαναγυρίσουμε στην αρχική μας λανθασμένη πορεία, τώρα που ο Θεός μάς οδήγησε στον δρόμο της σωτηρίας, και να συμπεριφερθούμε σαν κι αυτόν που παραπλανήθηκε από τους δαίμονες στα δάση και οι φίλοι του τον φωνάζουν για να τον επαναφέρουν στον ίσιο δρόμο, λέγοντας: «Έλα μαζί μας’;» Πες: «Ο σωστός δρόμος είναι του Θεού. Διαταχτήκαμε να υποταχτούμε στο θέλημα του Θεού, του Κυρίου του σύμπαντος».\nΈτσι δημιουργήσαμε έναν εχθρό εναντίον κάθε προφήτη, τον πειρασμό των ανθρώπων και των πνευμάτων, για να υπαγορεύσει στους ανθρώπους και στα πνεύματα λόγια υπεροπτικά, τα οποία θα ξεστομίσουν μέσα στην τυφλότητά τους. Αν ο Κύριός σου ήθελε, δεν θα το έκαναν αυτό. Απομακρυνθείτε, λοιπόν, από αυτούς και από τα τεχνάσματά τους.\nΕίναι αμάρτημα να τρώτε σφάγια πάνω από τα οποία δεν προφέρθηκε το όνομα του Θεού. Οι δαίμονες θα παρακινήσουν τους οπαδούς τους να συζητήσουν μαζί σας πάνω σε αυτό. Αν τους ακούσετε, θα είστε ειδωλολάτρες.\nΆλλα ζώα είναι χρήσιμα για φόρτωμα και άλλα για τροφή. Να τρώτε εκείνα που σας προμήθευσε ο Θεός και μην ακολουθείτε τα βήματα του Σατανά, ο οποίος είναι κηρυγμένος εχθρός σας.\nΣας πλάσαμε και σας δώσαμε μορφή, κι έπειτα είπαμε στους αγγέλους: «Υποκλιθείτε στον Αδάμ». Και όλοι υποκλίθηκαν, εκτός από τον Ιμπλίς ο οποίος αρνήθηκε.\nΚαι ο Κύριος τού είπε: «Γιατί δεν υποκλίνεσαι στον Αδάμ, ενώ σε διατάζω;» Κι ο Ιμπλίς απάντησε: «Γιατί είμαι ανώτερος από αυτόν˙ Εσύ με έπλασες από φωτιά, ενώ αυτόν τον έπλασες από χώμα».’\n«Φύγε από εδώ», είπε σε αυτόν ο Κύριος. «Εσύ δεν μπορείς να αυθαδιάζεις εδώ˙ είσαι επαίσχυντος».\n«Δώσε μου αναβολή μέχρι τη συντέλεια του αιώνος», είπε ο Ιμπλίς.\n«Την έχεις», είπε ο Κύριος.\n«Και επειδή με έδιωξες, θα τους παραμονεύω στην άκρη του ίσιου δρόμου Σου», επανέλαβε ο Ιμπλίς.\n«Έπειτα θα τους χτυπώ από παντού και λίγοι από αυτούς θα Σε ευγνωμονούν».\n«Φύγε από εδώ, καταραμένε», του είπε ο Κύριος, «και απομακρύνσου εσύ και οι οπαδοί σου από τούτα τα μέρη. Ο Άδης θα γεμίσει από όλους εσάς\nΚι εσύ, Αδάμ, θα κατοικήσεις μαζί με τη γυναίκα σου στον Παράδεισο και θα τρώτε από όλους τους καρπούς του˙ μην πλησιάσετε όμως εκείνο το δέντρο, για να μην αμαρτήσετε».\nΟ Σατανάς όμως τους υπέδειξε το κακό, για να τους αποκαλύψει πως ήταν γυμνοί, ενώ δεν το ήξεραν˙ τους είπε, λοιπόν: «Ο Θεός σάς απαγόρευσε να δοκιμάσετε τους καρπούς του δέντρου τούτου, για να μη γίνεται άγγελοι και παραμείνετε αθάνατοι».\nΚαι ορκίστηκε να είναι έμπιστος σύμβουλός τους.\nΤους εξαπάτησε λοιπόν με δόλο. Όταν έφαγαν από το δέντρο εκείνο, συναισθάνθηκαν πως ήταν γυμνοί και προσπαθούσαν να καλυφθούν με φύλλα που βρίσκονταν στον Παράδεισο. Τότε τους φώναξε ο Κύριος: «Δεν σας απαγόρευσα το δέντρο τούτο; Δεν είπα ότι ο Σατανάς είναι κηρυγμένος εχθρός σας;»\nΚι εκείνοι απάντησαν: «Κύριέ μας είμαστε ένοχοι. Αν δεν μας συγχωρέσεις, πολυεύσπλαχνε, χαθήκαμε».\nΚι ο Κύριος τους είπες: «Φύγετε. Εχθρότητα βάζω μεταξύ σας˙ θα έχετε τη γη για κατοικία και για πρόσκαιρο μέσο συντήρησης.\nΘα ζείτε και θα πεθαίνετε σε αυτήν και από αυτήν θα αναστηθείτε».\nΓιοι του Αδάμ, σας στείλαμε ρούχα για να καλύψετε τη γύμνια σας, και πολύτιμα στολίδια˙ το ένδυμα, όμως, της ευσέβειας είναι το πιο πολύτιμο. Αυτές είναι οι εντολές του Θεού. Ίσως τις θυμηθούν οι άνθρωποι.\nΓιοι του Αδάμ, ας μη σας εξαπατήσει ο Σατανάς, όπως εξαπάτησε και τους πατέρες σας, διώχνοντάς τους από τον Παράδεισο, υποδεικνύοντάς τους τη γύμνια τους. Αυτός και οι όμοιοί του σας παρακολουθούν αόρατα. Εμείς δώσαμε τους διαβόλους ως προστάτες όσων δεν πιστεύουν.\nΌταν οι διεφθαρμένοι κάνουν κάτι αισχρό, λένε: «Το έκαναν αυτό και οι πατεράδες μας και το διατάζει ο Θεός». Πες τους: «Ο Θεός δεν διατάζει αισχρά πράγματα. Γιατί αποδίδετε στον Κύριο κάτι που δεν γνωρίζετε;»\nΠες τους: «Ο Κύριός μου υποδεικνύει τη δικαιοσύνη. Στρέψτε το πρόσωπό σας στο Ιερό Τέμενος και επικαλεστείτε τον Θεό με καθαρή καρδιά. Όπως σας δημιούργησε από το μηδέν, έτσι θα σας ξαναφέρει κοντά Του».\nΆλλους ο Θεός καθοδηγεί στον ίσιο δρόμο και άλλους αφήνει στην καταστροφή. Οι τελευταίοι έχουν για προστάτη τους τον Σατανά αντί για τον Θεού και πιστεύουν πως πορεύονται σωστά.\nΑν ο Σατανάς σε βάλει σε πειρασμό, ζήτα καταφύγιο κοντά στον Θεό, καθώς ο Κύριος ακούει και επιβλέπει τα πάντα.\nΌταν μια οπτασία σταλθεί από τον Σατανά και θελήσει να βάλει σε πειρασμό όσους φοβούνται τον Θεό, αυτοί ας μνημονεύουν τον Κύριο και αμέσως θα δουν ξεκάθαρα.\nΤα αδέρφια όμως του σατανά συνεχίζουν να παραπλανώνται και δεν μπορούν να προφυλάξουν τους εαυτούς τους.\nΌταν βρεθήκατε απέναντι στον εχθρό, ο Θεός τον παρουσίασε ολιγάριθμο. Το έκανε για να ολοκληρώσει το έργο του Θεϊκού Του θελήματος. Σε Εκείνον θα καταλήξουν τα πάντα.\nΠιστοί, όταν βρίσκεστε ενώπιον εψθρικών στρατευμάτων, να είστε ακλόνητοι και να μνημονεύετε ακατάπαυστα το όνομα του Θεού, για να πετύχετε.\nΝα υπακούτε στον Θεό και στον Απόστολό Του. Μην εγείρετε συζητήσεις, γιατί θα κάμωουν το θάρρος σας και θα αφαιρέσουν από εσάς την επιτυχία. Να έχετε υπομονή, γιατί ο Θεός είναι μαζί με όσους έχουν υπομονή.\nΜην ενεργείτε σαν τους κατοίκους της Μέκκας που ξεκίνησαν από την πόλη τους με αυθάδεια και επιδεικτικά, προκειμένου να απομακρύνουν τον λαό από τον δρόμο του Κυρίου. Ο Κύριος γνωρίζει τις πράξεις τους.\nΟ Σατανάς είχε ήδη προετοιμάσει τα έργα του, λέγοντάς τους: «Σήμερα είστε αήττητοι, εγώ είμαι βοηθός σας». Όταν όμως τα δύο στρατεύματα ήρθαν σε σύγκρουση, ο Σατανάς τούς γύρισε την πλάτη και τους είπε: «Αναιρώ κάθε υποχρέωσή μου απέναντί σας˙ βλέπω αυτό που εσείς δεν βλέπετε˙ φοβάμαι τον Θεό, του Οποίου οι τιμωρίες είναι φριχτές».\n«Παιδί μου», απάντησε ο Ιακώβ, «μην αφηγηθείς αυτό το όνειρο στα αδέρφια σου, καθώς μπορεί να σε φθονήσουν, επειδή ο Σατανάς είναι κηρυγμένος εχθρός των ανθρώπων.\nΟ Θεός θα σε επιλέξει και θα σου διδάξει τη σημασία των οραμάτων. Θα γεμίσει με αγαθά εσένα και τη γενιά του Ιακώβ, όπως ευεργέτησε τους προγόνους μας, τον Αβραάμ και τον Ισαάκ. Ο Κύριός σου είναι παντοδύναμος και πάνσοφος».\nΈπειτα είπε ο Ιωσήφ σε εκείνον που επρόκειτο να απελευθερωθεί: «Όταν ελευθερωθείς, να με θυμηθείς και να μεσολαβείς υπέρ μου στον αφέντη σου». Με παρέμβαση, όμως, του Σατανά, ξέχασε εκείνος να μεσολαβήσει στον αφέντη του υπέρ του Ιωσήφ. Έτσι, ο Ιωσήφ έμεινε στη φυλακή για μερικά χρόνια.\nΚι έβαλε σε θρόνο ψηλό τους γονείς του, οι οποίοι έσκυψαν το πρόσωπό τους για να τον προσκυνήσουν. «Πατέρα», είπε ο Ιωσήφ, «να η εξήγηση του ονείρου μου. Ο Κύριός μου το πραγματοποίησε πια αυτό, αφού με ευεργέτησε και με έσωσε από τη φυλακή και οδήγησε εσάς κοντά μου από την έρημο, ενώ ο Σατανάς με είχε χωρίσει από τα αδέρφια μου. Ο Κύριος είναι καλοκάγαθος με όποιον Εκείνος θέλει˙ είναι παντογνώστης και πάνσοφος.\nΚαι όταν όλα τελειώσουν, ο Διάβολος θα τους πει: «Ο Θεός σάς έδωσε μια αληθινή υπόσχεση. Κι εγώ σάς έδωσα μια παρόμοια υπόσχεση, η οποία όμως ήταν απατηλή. Δεν είχα καμία εξουσία πάνω σας. Απλώς σάς κάλεσα και με ακολουθήσατε. Μην κατηγορείτε πλέον εμένα, αλλά τους ίδιους σας τους εαυτούς. Εγώ δεν μπορώ ούτε να δώσω ούτε να λάβω κάποια βοήθεια από εσάς. Όταν με εξισώσατε με τον Θεό, σίγουρα δεν πίστευα πως είμαι όμοιος με Εκείνον». Φοβερά βασανιστήρια ετοιμάζονται για τους άδικους.\nΑκόμα κι αν ανοίξουμε μπροστά τους [ενν. τους άπιστους] τις πύλες του ουρανού, ακόμα κι αν έμπαιναν από αυτές,\nτο μόνο που θα έλεγαν θα ήταν: «Τα μάτια μας δεν βλέπουν καλά από τη μέθη. Βεβαίως, βρισκόμαστε υπό την επήρεια κάποιας μαγείας».\nΤοποθετήσαμε στον ουρανό τα ζώδια και τα βάλαμε σε τάξη γι’ αυτούς που τα παρατηρούν.\nΚαι τα προφυλάσσουμε από την προσβολή του καταραμένου Σατανά.\nΑν κανείς δαίμονας μπει στον ζωδιακό για να κατασκοπεύσει, αμέσως χτυπιέται από πύρινο βέλος που το βλέπουν όλοι.\nΝα θυμάσαι πως ο Κύριος είπε στους αγγέλους Του: «Πλάθω τον άνθρωπο από λάσπη, φτιάχνοντας τα προπλάσματα από χώμα\nΌταν του δώσω μορφή και φυσήξω σε αυτόν το πνεύμα Μου, σκύψτε ενώπιόν του και προσκυνήστε τον».\nΌλοι οι άγγελοι υποκλίθηκαν.\nΜόνο ο Ιμπλίς αρνήθηκε να είναι με αυτούς που υποκλίθηκαν ενώπιον του ανθρώπου.\nΤότε ο Θεός είπε: «Γιατί δεν είσαι μαζί με αυτούς που υποκλίθηκαν;»\n«Ποτέ δεν θα υποκλιθώ ενώπιον του ανθρώπου, τον οποίο έπλασες από λάσπη, από προπλάσματα φτιαγμένα από χώμα».\nΤότε ο Θεός τού είπε: «Φύγε από εδώ˙ είσαι απόβλητος.\nΚαταραμένος να είσαι μέχρι την ημέρα της Κρίσεως».\nΚαι ο Ιμπλίς απάντησε: «Κύριε, περίμενε μέχρι την ημέρα της Ανάστασης των ανθρώπων».\nΚι ο Κύριος του είπε: «Έστω, ας περιμένω\nμέχρι την καθορισμένη μέρα».\n«Κύριε», πρόσθεσε ο Ιμπλίς, «επειδή με άφησες να πλανηθώ, θα υπονομεύσω τους ανθρώπους πάνω στη γη και θα προσπαθήσω να τους εξαπατήσω όλους,\nεκτός απ’ τους πιστούς Σου δούλους».\nΚι ο Κύριος είπε: «Το να είναι κανείς δούλος Μου είναι και ο δρόμος της αληθινής σωτηρίας,\nαφού δεν έχεις καμία εξουσία πάνω σε αυτούς˙ έχεις εξουσία μόνο σε όσους καταφέρεις να παραπλανήσεις και σε ακολουθούν.\nΗ κατοικία που τους υποσχόμαστε είναι η Κόλαση της φωτιάς.\nΑυτή έχει επτά πύλες, σε καθεμία από τις οποίες θα μαζευτεί μια διαφορετική ομάδα.\nΌσοι φοβούνται τον Κύριο, θα μπουν σε κήπους με τρεχούμενα νερά,\nόπου θα τους πούμε: ‘Μπείτε εν ειρήνη και μείνετε ασφαλείς από κάθε κίνδυνο’\nΘα απομακρύνουμε από την καρδιά τους κάθε ψέμα˙ θα ζουν μαζί σαν αδέλφια και θα αναπαύονται σε κρεβάτια, βλέποντας ελεύθερα ο ένας τον άλλον\nΔεν θα κουράζονται καθόλου και δεν θα διωχτούν ποτέ από την κατοικία αυτή».\nΟρκίζομαι στον Θεό ότι πριν από εσένα στείλαμε και άλλους αποστόλους στους διάφορους λαούς. Ο Σατανάς, όμως, ο τωρινός προστάτης τους, προκαθόρισε τις πράξεις των απίστων˙ θα τιμωρηθούν σκληρά.\nΌταν διαβάζεις το Κοράνι, ζήτα καταφύγιο κοντά στον Θεό κατά του καταραμένου Σατανά,\nο οποίος δεν έχει καμία εξουσία πάνω στους πιστούς, εφόσον αυτοί έχουν εμπιστοσύνη στον Κύριο.\nΟ Σατανάς εξουσιάζει μόνο όσους ξεστράτισαν από τον δρόμο του Θεού και όσους εξισώνουν τον Θεό με άλλες θεότητες.\nΟ άσωτος άνθρωπος είναι αδερφός του σατανά, ο οποίος υπήρξε αχάριστος προς τον Κύριό του.\nΠες στους δούλους Μου να είναι ευγενικοί, επειδή ο Σατανάς μπορεί να σπείρει ζιζάνια μεταξύ τους. Ο Σατανάς είναι κηρυγμένος εχθρός των ανθρώπων.\nΚαι είπαμε στους αγγέλους: «Υποκλιθείτε ενώπιον του Αδάμ». Και όλοι υποκλίθηκαν, εκτός από τον Ιμπλίς, ο οποίος είπε: «Εγώ να σκύψω ενώπιον εκείνου τον οποίο έπλασες από λάσπη;\nΑν μου δώσεις καιρό μέχρι την ημέρα της Ανάστασης, θα εξαφανίσω (εκτός από λίγους) τους απογόνους εκείνου, τον οποίο ανύψωσες πάνω από μένα».\n«Φύγε από εδώ εσύ και όσοι από τους ανθρώπους σε ακολουθήσουν˙ όλοι θα έχετε για αμοιβή σας το πυρ το εξώτερον. Τι γενναιόδωρη αμοιβή!\nΠροσέλκυσε με τη φωνή σου όποιον μπορείς, πέσε πάνω τους έφιππος ή πεζός. Γίνε συνεταίρος τους στα πλούτη τους και στα παιδιά τους, δωσ’ τους υποσχέσεις. (Ο Σατανάς όμως δίνει υποσχέσεις μόνο για να εξαπατήσει τους ανθρώπους.)\nΠάνω στους δούλους Μου, όμως, δεν έχεις καμία εξουσία. Αρκεί αυτοί να έχουν τον Θεό για προστάτη τους».\nΌταν είπαμε στους αγγέλους: «Προσκυνήστε ενώπιον του Αδάμ», όλοι προσκύνησαν εκτός από τον Ιμπλίς, ο οποίος ήταν ένας από τα πονηρά πνεύματα. Αυτός αντέδρασε στις εντολές του Θεού. Μήπως θα πάρετε ως προστάτη σας τον Σατανά και τη γενιά του αντί για Εμένα; Αυτοί είναι εχθροί σας. Τι απαίσια ανταλλαγή κάνουν οι ασεβείς!\nΌταν δημιούργησα τους ουρανούς και τη γη, δεν πήρα για μάρτυρές Μου τους ασεβείς, ούτε, όταν δημιούργησα τους ανθρώπους, πήρα ως βοηθούς Μου τους πλανημένους.\nΠροχώρησαν και είπε ο Μωυσής στον υπηρέτη του: «Δωσ’ μου να φάω˙ αρκετά τραβήξαμε στο ταξίδι αυτό».\n«Τι λες;», απάντησε ο υπηρέτης. «Όταν σταθήκαμε κοντά σε αυτόν τον βράχο, δεν πρόσεξα, γιατί δεν το θυμήθηκα καθόλου. Το ψάρι. Ο Σατανάς με έκανε να το ξεχάσω, γιατί δεν το θυμήθηκα καθόλου. Το ψάρι πήρε τον δρόμο για τη θάλασσα. Τι παράξενο πράγμα!»\nΟ Αβραάμ είπε στον πατέρα του: «Πατέρα, γιατί λατρεύεις αυτά που δεν βλέπουν, δεν ακούν και δεν μπορούν να σου χρησιμεύσουν σε τίποτα;\nΠατέρα, μου αποκαλύφθηκε ένα μέρος της σοφίας, την οποία δεν πρόσεξες. Ακολούθησέ με και θα σε οδηγήσω στον ίδιο δρόμο.\nΠατέρα, μη λατρεύεις τον Σατανά, γιατί αποστάτησε εναντίον του Πολυεύσπλαχνου.\nΠατέρα, φοβάμαι μήπως σε χτυπήσει η τιμωρία του Μεγαλόψυχου και γίνεις προστατευόμενος του Σατανά».\n[ο πατέρας του τον έδιωξε, αυτός έμεινε πιστός και ο Θεός του χάρισε τον Ισαάκ και τον Ιακώβ]\nΟρκίζομαι στο όνομα του Κυρίου σου πως θα ενώσω όλους τους ανθρώπους και τους δαίμονες, κι έπειτα θα τους βάλω γονατισμένους γύρω από την Κόλαση.\nΣτη συνέχεια θα ξεχωρίσω όσους αποστάτησαν περισσότερο εναντίον του Πολυεύσπλαχνου.\nΓνωρίζω περισσότερο από κάθε άλλον ποιους πρέπει να κατακάψω.\nΚανείς από εσάς δεν θα μείνει χωρίς να καταστραφεί. Αυτή η απόφαση ορίστηκε και θεσπίστηκε από τον Κύριο, και θα αφήσω γονατισμένους τους κακούς.\nΚάναμε με τον Αδάμ μια συμφωνία, την οποία αυτός λησμόνησε. Δεν βρήκαμε σε αυτόν σταθερότητα στις αποφάσεις του.\nΌταν είπαμε στους αγγέλους: «Υποκλιθείτε ενώπιον του Αδάμ», όλοι υπάκουσαν εκτός από τον Ιμπλίς, ο οποίος αρνήθηκε να το κάνει αυτό.\nΤότε είπαμε στον Αδάμ: «Αυτός είναι εχθρός δικός σου και της γυναίκας σου. Να προσέχετε μήπως σας διώξει από τον Παράδεισο και καταλήξετε στη δυστυχία.\nΜέσα στον Παράδεισο δεν θα υποφέρεις ούτε από την πείνα ούτε από τη δίψα ούτε από τη γύμνια.\nΔεν θα διψάσεις ούτε θα υποφέρεις από τη ζέστη».\nΟ Σατανάς, όμως, εξαπάτησε τον Αδάμ, λέγοντάς του: «Αδάμ, θέλω να σου δείξω το δέντρο της αιωνιότητας και της άφθαρτης εξουσίας».\nΟ Αδάμ και η Εύα έφαγαν από τον καρπό του δέντρου εκείνου και αποκαλύφθηκε η γύμνια τους. Άρχισαν τότε να μαζεύουν φύλλα για να καλύψουν τη γύμνια τους. Ο Αδάμ παράκουσε τον Κύριό του και καταστράφηκε.\nΣτη συνέχεια, όμως, τον σπλαχνίστηκε ο Θεός. Έτσι, ο Αδάμ μετανόησε και καθοδηγήθηκε κοντά στον Κύριο στον ίσιο δρόμο.\nΕίπε ο Θεός προς τον Αδάμ και την Εύα: «Φύγετε όλοι από τον Παράδεισο, εχθροί ο ένας του άλλου. Η καθοδήγηση του δρόμου της σωτηρίας θα δίνεται από Εμένα. Όποιος, όμως, απομακρυνθεί από τις εντολές Μου, θα ζήσει ζωή ανυπόφορη, και την ημέρα της Κρίσεως θα τον παρουσιάσουμε τυφλό να λέει: ‘Κύριε, γιατί μου αφαίρεσες την όραση, ενώ προηγουμένως την είχα;’\n‘Γιατί περνούσαν από δίπλα σου τα σημάδια Μας και εσύ τα περιφρονούσες. Σήμερα κι εσύ επίσης θα περιφρονηθείς’».\nΈτσι θα τιμωρήσουμε όποιον περιφρονεί και δεν πιστεύει τα σημάδια του Κυρίου του. Η τιμωρία της μέλλουσας ζωής θα είναι φριχτή και διαρκής.\nΜερικοί συζητούν για τον Θεό χωρίς να έχουν τις απαιτούμενες γνώσεις, αλλά ακολουθώντας τυφλά τους αποστάτες δαίμονες.\nΑποφασίστηκε ότι όποιος συμμάχησε μαζί τους θα χαθεί και θα οδηγηθεί στην ποινή της φωτιάς.\nΠριν από εσένα, δεν στείλαμε κανέναν απόστολο ούτε προφήτη, χωρίς να σπείρει ο Σατανάς εμπόδια στην αποστολή τους. Ο Θεός όμως εξαφανίζει τα εμπόδια του Σατανά και επικυρώνει τα δικά Του λόγια. Ο Κύριος είναι παντογνώστης και πάνσοφος.\nΟ Θεός, όμως, το επιτρέπει αυτό για να χρησιμεύσουν οι υποδείξεις του Σατανά ως απόδειξη για τους αναίσθητους, των οποίων η καρδιά έχει σκληρύνει. Οι ασεβείς κατέληξαν σε απόσχιση από την αλήθεια.\nΠες: «Κύριε, σε Σένα κατέφυγα εναντίον των παρακινήσεων των δαιμόνων.\nΕσύ είσαι το καταφύγιό μου, για να μη με αγγίξουν»\nΟ ασεβής, όταν ψυχομαχά, φωνάζει: «Κύριε, γύρισέ με πίσω στη γη,\nγια να κάνω το καλό που παρέλειψα». «Όχι!» θα είναι η απάντηση του Κυρίου. Πίσω τους θα υψωθεί ένα φράγμα, μέχρι την ημέρα της ανάστασής τους.\nΠιστοί, μην ακολουθείτε τα βήματα του Σατανά, γιατί, όποιος τα ακολουθεί, παρακινείται από τον Διάβολο στην ατιμία και στην παρανομία. Αν δεν υπήρχε η χάρη και η ευσπλαχνία του Θεού απέναντί σας, κανείς από εσάς δεν θα αθωωνόταν. Ο Θεός συγχωρεί όποιον Εκείνος θέλει˙ ο Θεός ακούει και γνωρίζει τα πάντα.\n«…Αυτός μού έκρυψε από τα μάτια το Βιβλίο (Κοράνι) που μου αποκαλύφθηκε. Αλίμονο, ο Σατανάς εξαπατά τον άνθρωπο!»\nΤο Κοράνι δεν το έφεραν από τον ουρανό οι δαίμονες.\nΝα σας πω ποιους πλησιάζουν οι δαίμονες;\nΟι δαίμονες πλησιάζουν όσους λένε ψέματα και είναι παραδομένοι στην ανομία.\nΣε αυτούς διδάσκουν ό,τι πήρε το αφτί τους. Οι περισσότεροι, λοιπόν, λένε ψέματα.\n[έφτασε ο τσαλαπετεινός στον Σολομώντα και του είπε για τη Σαβά όπου εξουσιάζει μια γυναίκα τους άντρες]\n«…Είδα ότι αυτή και ο λαός της λατρεύουν τον ήλιο αντί για τον Θεό. Ο Σατανάς τούς υποδεικνύει ότι αυτές οι πράξεις τους είναι ενάρετες. Ξεστράτισαν από τον δρόμο της αλήθειας και δεν πορεύονται σωστά….»\nΜια μέρα, μπήκε κρυφά στην πόλη και συνάντησε δύο άντρες να μαλώνουν. Ο ένας ήταν ομόφυλός του, ενώ ο άλλος ήταν εχθρός του (Αιγύπτιος). Ο ομόφυλός του ζήτησε τη βοήθειά του κατά του εχθρού. Ο Μωυσής τον χτύπησε και τον σκότωσε. Μόλις, όμως, καταλάγιασε η οργή του, είπε: «Αυτό ήταν πράξη του Σατανά, ο οποίος, ως εχθρός μας, με παραπλανά».\nΚαταστρέψαμε τους Αδίτες και τους Θαμουδίτες, πράγμα το οποίο φαίνεται και από τα ερειπωμένα τους οικήματα. Ο Σατανάς είχε κάνει να φαίνονται όμορφα τα έργα τους και, παρόλο που ήταν έξυπνοι, τους παραπλάνησε από τον ίσιο δρόμο.\nΌταν τούς λένε: «Ακολουθήστε ό,τι ο Θεός αποκάλυψε από ψηλά», απατούν: «Θα ακολουθήσουμε, καλύτερα, ό,τι βρήκαμε από τους πατεράδες μας». Τι θα γίνει, όμως, αν ο Σατανάς τούς προσκαλέσει στην τιμωρία της φωτιάς;\nΟ Σατανάς αναγνώρισε ότι καλά τούς παραπλάνησε. Όλοι τον ακολούθησαν, εκτός από ένα μέρος των πιστών.\nΩστόσο, καμία εξουσία δεν είχε πάνω τους, παρά μόνο στον βαθμό που Εμείς ζητήσαμε (μέσω του Σατανά) να μάθουμε ποιος από αυτούς πιστεύει στη μέλλουσα ζωή και ποιος αμφιβάλλει. Ο Κύριός σου φυλάει τα πάντα.\nΆνθρωποι, οι υποσχέσεις του Θεού είναι αληθινές. Μη σας θαμπώνει η ζωή του κόσμου τούτου˙ μη σας τυφλώνει η ματαιοδοξία ενάντια στον Θεό.\nΟ Σατανάς είναι εχθρός σας και ως τέτοιον πρέπει να τον αντιμετωπίζετε. Αυτός καλεί τους συμμάχους του στη φωτιά της Κόλασης.\n«Γιοι του Αδάμ, δεν κάναμε μαζί σας μια συμφωνία ότι δεν θα λατρέψετε τον Σατανά; Αυτός είναι κηρυγμένος εχθρός σας.\nΝα λατρεύετε Εμένα. Αυτός είναι ο δρόμος της σωτηρίας.\nΟ Σατανάς πολλούς από εσάς κατάστρεψε. Δεν το καταλάβετε;\nΝα η Κόλαση, την οποία σάς υποσχέθηκα!\nΑς καείτε σήμερα από τη φλόγα της, ως αντίποινα για τις πράξεις σας».\nΤο μέρος των ουρανών που είναι πιο κοντά στη γη, το στολίσαμε με τα στολίδια των αστερισμών,\nκαι το προφυλάσσουμε από τους αποστάτες δαίμονες,\nγια να μην παραμονεύουν και ακούν όσα γίνονται στην ύψιστη συνέλευση, καθώς ανεβαίνουν από παντού,\nσπρωγμένοι να παραδοθούν στην αιώνια τιμωρία.\nΌποιος πλησιάσει για να κρυφακούσει κάποιο λόγο, θα χτυπηθεί με πύρινο βέλος.\nΘυμήσου τον δούλο Μας, τον Ιώβ, ο οποίος απηύθυνε στον Κύριό του τα εξής λόγια: «Ο Σατανάς με πιέζει με την ασθένεια και με τα βάσανά μου».\nΌταν ο Θεός είπε στους αγγέλους του: «Θα πλάσω τον άνθρωπο από χώμα\nκαι, όταν του δώσω το πλήρες του σχήμα και εμφυσήσω σε αυτόν το πνεύμα Μου, τότε όλοι θα υποκλιθείτε ενώπιόν του».\nΤότε όλοι οι άγγελοι υποκλίθηκαν ενώπιόν του,\nεκτός απ’ τον Ιμπλίς, ο οποίος αρνήθηκε και φάνηκε αχάριστος.\n«Ιμπλίς», αναφώνησε ο Κύριος, «γιατί δεν υποκλίνεσαι ενώπιον του όντος που έπλασα με τα χέρια Μου; Μήπως το κάνεις από υπεροψία ή επειδή βρίσκεσαι υψηλότερα;»\nΚι ο Ιμπλίς απάντησε: «Εγώ έχω μεγαλύτερη αξία από αυτόν. Εσύ με έπλασες από φωτιά, ενώ αυτόν τον έπλασες από λάσπη».\nΤότε ο Θεός φώναξε σε αυτόν: «Φύγε από εδώ, καταραμένε.\nΗ κατάρα Μου θα σε ακολουθεί μέχρι τη συντέλεια των αιώνων».\n«Κύριε», είπε ο Ιμπλίς, «δώσε μου προθεσμία μέχρι τη ημέρα της Ανάστασης των ανθρώπων».\nΚι ο Κύριος είπε: «Ας την έχεις\nμέχρι τη στιγμή που έχει οριστεί».\n«Ορκίζομαι στη δόξα Σου», πρόσθεσε ο Ιμπλίς, «ότι θα τους διαφθείρω όλους,\nεκτός από όσους είναι δούλοι Σου πιστοί».\n«Έτσι θα γίνει», είπε ο Θεός, «λέω την αλήθεια:\nΘα γεμίσω την Κόλαση με όσους τυχόν σε ακολουθήσουν».\nΠες τους: «Δεν ζητώ από εσάς καμία αμοιβή ούτε είμαι από εκείνους που ζητούν να κουβαλήσετε φορτίο ανώτερο από τις δυνάμεις σας.\nΣκοπός του Κορανίου είναι η διαφώτιση.\nΣε λίγο θα γνωρίσετε την τρομερή απειλή».\nΑν ο Σατανάς σε σπρώχνει στο κακό, ζήτα καταφύγιο στον Θεό, ο Οποίος ακούει και γνωρίζει τα πάντα.\nΌποιος επιδιώκει να αποφύγει τις παραινέσεις του Πολυεύσπλαχνου, θα συνδεθεί με τον Σατανά, ο οποίος θα είναι ο αχώριστος σύντροφός του.\nΟι δαίμονες, όμως, παραπλανούν τους ανθρώπους από τον δρόμο του Θεού, ενώ οι άνθρωποι πιστεύουν πως πορεύονται στον δρόμο της σωτηρίας.\nΜέχρι τη στιγμή, όμως, που θα φτάσουν ενώπιόν Μας και τότε θα αναφωνήσουν: ‘Μακάρι να μας χώριζε από τον Σατανά ένα διάστημα όσο οι δύο ανατολές του ήλιου! Τι απαίσιος σύντροφος!’.\nΤα συγκινητικά σας αυτά λόγια δεν θα σας ωφελήσουν καθόλου την ημέρα εκείνη. Αν υπήρξατε άδικοι, ας είστε σύντροφοί του και στην τιμωρία».\nΟ Σατανάς υπαγορεύει τη συμπεριφορά εκείνων που επιστρέφουν στα βήματα που ακολουθούσαν προτού δουν καθαρά την κατεύθυνση του ίσιου δρόμου.\nΠιστοί, όταν συζητάτε μεταξύ σας, μην κάνετε ως θέμα των συζητήσεών σας την αμαρτία, την έχθρα και την ανυπακοή εναντίον των εντολών του Αποστόλου, αλλά να μιλάτε για τη δικαιοσύνη και τον φόβο του Θεού. Να φοβάστε τον Κύριο, ενώπιον του Οποίου θα συγκεντρωθείτε όλοι.\nΟι μυστικές συνομιλίες είναι έργο του σατανά, ο οποίος επιδιώκει την καταστροφή σας. Κανένα κακό, όμως, δεν μπορεί να σας κάνει, χωρίς την άδεια του Θεού. Να εμπιστεύονται, λοιπόν, τον Θεό οι πιστοί μουσουλμάνοι.\nΟ Σατανάς τούς κυρίευσε και έβγαλε από τη μνήμη τους τον Θεό. Αυτοί σχηματίζουν την παράταξη του Σατανά. Η παράταξη, όμως, του Σατανά είναι χαμένη.\nΖουν όπως οι πρόγονοί τους και, παραλίγο, θα δοκίμαζαν τις συνέπειες των πράξεών τους, γιατί τους περιμένει σκληρή τιμωρία.\nΚάνουν ό,τι και ο Σατανάς, ο οποίος λέει προς τον άνθρωπο: «Να είσαι άπιστος». Και, όταν ο άνθρωπος γίνει άπιστος, φωνάζει: «Δεν ανακατεύομαι σε ό,τι κάνεις, γιατί φοβάμαι τον Θεό, τον Κύριο του σύμπαντος».\nΤο τέλος και των δύο θα είναι το πυρ το εξώτερον, όπου θα μείνουν για πάντα. Αυτή είναι η αμοιβή των κακών.\nΤούτο το Κοράνι δεν είναι τα λόγια του καταραμένου Σατανά.\nΑπό τον κίνδυνο των φθονερών που στήνουν παγίδες».\nκατά των πνευμάτων και κατά των ανθρώπων».\n Άγγελοι που επιλέχτηκαν απ’ τον Θεό να δικάσουν τους ανθρώπους. Θέλησαν όμως να διαφθείρουν μια γυναίκα και γι’ αυτό αποκλείστηκαν από τον ουρανό, καταδικασμένοι να ζήσουν στη Βαβυλώνα.\n Αυτό είχαν ζητήσει Εβραίοι που ήρθαν να δικαστούν ενώπιον του Μωάμεθ\n Οι Άραβες έβλεπαν την τύχη με επτά στον αριθμό βέλη που βρίσκονταν στον ναό του Καάμπα στη Μέκκα.\n Ό,τι κατάφεραν δηλαδή να ακούσουν από τα λόγια του Κορανίου στον ουρανό˙ έτσι οι πληροφορίες τους είναι διαστρεβλωμένες.\n Ερμηνεία του φαινομένου των μετεώρων.\nΛες και δεν έχει ο πλανήτης αρκετή εμπειρία θρησκευτικής βίας καθ’ όλη τη διάρκεια της ανθρώπινης ιστορίας ώστε να μπορεί να την αναγνωρίσει όταν τη βλέπει, μετά από κάθε ισλαμιστική τρομοκρατική επίθεση ξεκινάει νέο κύμα διαφωνιών για το αν η επίθεση είχε κάποια σχέση με το Ισλάμ ή όχι. Είναι κυρίως η Δύση που της είναι άβολο να κατηγορήσει τη συγκεκριμένη θρησκεία και ψάχνει να βρει οποιαδήποτε άλλη δικαιολογία για να αποφύγει την αντιπαράθεση. Οι απολογητές του Ισλάμ το έχουν κάνει τέχνη, και κάποιοι καριέρα, και εδώ θα δούμε τα πιο κοινά επιχειρήματα που παρουσιάζουν, και θα προσπαθήσουμε να τα αποκρούσουμε.\nΗ αυτοκτονία δεν επιτρέπεται στο Ισλάμ, άρα οι «αυτόχειρες βομβιστές» δεν είναι πραγματικοί Μουσουλμάνοι\nΟι αυτόχειρες βομβιστές δεν αυτοκτονούν ακριβώς˙ χρησιμοποιούν το σώμα τους σαν όπλο για να σκοτώσουν άλλους. Οι Μουσουλμάνοι δεν αναφέρονται σε αυτήν την πρακτική με αυτόν τον όρο, όπως κάνει η Δύση, αλλά σαν την πρακτική ενός «fedayin» ή «shahid», που σημαίνει «μάρτυρας». Το μαρτύριο («istishhad») επιτρέπεται και με το παραπάνω –για την ακρίβεια ο πιστός παροτρύνεται σε αυτό- ακόμα κι αν η αυτοκτονία απαγορεύεται (Κοράνι 4.29: «Μη σκοτώνετε οι ίδιοι τους εαυτούς σας»). Ένα από τα πολλά σχετικά εδάφια του Κορανίου είναι το 4.74: «Όποιος θυσιάζει τη ζωή του κόσμου τούτου για να κερδίσει τη μέλλουσα, πολεμά στον δρόμο του Θεού˙ είτε ηττηθεί είτε νικήσει, θα ανταμειφθεί πλουσιοπάροχα». (Για περεταίρω από το Κοράνι, τα Χαντίθ και τη Σίρα, κάντε κλικ εδώ)\nΕπίσης, ο Μωάμεθ ο ίδιος προσπάθησε να αυτοκτονήσει. Το έκανε όταν αισθάνθηκε πως τον είχε εγκαταλείψει η θεϊκή έμπνευση. Καθώς ετοιμαζόταν να πηδήξει από κάποιο βράχο, ο αρχάγγελος Γαβριήλ εμφανίστηκε και τον σταμάτησε καθησυχάζοντάς τον πως ήταν όντως ο προφήτης του Αλλάχ (Bukhari, 9.87.111)˙ αυτό έγινε αρκετές φορές. Οπότε, ακόμα κι όταν ο ίδιος ο Προφήτης επιχείρησε αυτοκτονία, ο Γαβριήλ όντως τον σταμάτησε αλλά χωρίς ακριβώς να του πει πως η αυτοκτονία είναι ανεπίτρεπτη, σφάλμα ή αμαρτία –αλλά μόνο με το να απομακρύνει τις αμφιβολίες του, δηλαδή τον λόγο για τον οποίο είχε αποφασίσει να αυτοκτονήσει. Θα είχε συγχωρεθεί ο Μωάμεθ αν είχε ολοκληρώσει τον σκοπό του στην περίπτωση που ο Γαβριήλ δεν τον σταματούσε;\nΔεν είναι το Ισλάμ, είναι ο «φανατισμός»\nΚανένας δεν μπορεί να είναι απλά «φανατικός», «ακραίος», «εξτρεμιστής» ή «φονταμενταλιστής». Μπορεί να είναι φανατικός σε κάτι (ή για κάτι). Ακροδεξιοί, ακροαριστεροί κτλ˙ όλοι είναι ακραίοι στην ιδεολογία που ασπάζονται. Άρα, μιλάμε για «Μουσουλμάνους εξτρεμιστές» ή για «ακραίους Ισλαμιστές», αν προτιμάτε.\n«Ισλάμ» σημαίνει «ειρήνη»\nΌχι, δεν σημαίνει ειρήνη. «Ισλάμ» είναι η αραβική λέξη που μεταφράζεται ως «υποταγή». Αυτό είναι είτε κάτι που έχει σημασία είτε όχι. Αλλά δεν πρέπει να αγνοείται ή να διαστρεβλώνεται.\nΑν μια θρησκεία είναι ειρηνική, οι εξτρεμιστές και οι φονταμενταλιστές της θα είναι οι πιο φιλειρηνικοί άνθρωποι του πλανήτη. Είναι οι αρχικές ιδέες που σπρώχνουν αυτούς τους ανθρώπους σε βίαιο μονοπάτι. Αν η ιδεολογία είναι ειρηνική, ο εξτρεμιστής θα είναι έξτρα ειρηνικός˙ όχι ένας γενοκτονικός, αυτοκαταστροφικός, δολοφονικός μανιακός. Ο Σαμ Χάρις ήταν που έκανε γνωστό τον Τζεϊνισμό σε αυτό το πλαίσιο. Ο Τζεϊνισμός είναι μια θρησκεία που αποστρέφεται και απαγορεύει τη βία σε κάθε περίπτωση, με κάθε κόστος. Ο Γκάντι δανείστηκε αυτήν την ιδέα της μη-βίας και την πακετάρισε εκ νέου με το όνομα «πασιφισμός». Ο πιο εξτρεμιστής Τζεϊνιστής περπατάει με το βλέμμα στο έδαφος για να μην πατήσει κανένα έντομο. Όπως το έθεσε ο Χάρις: «όσο πιο τρελός Τζεϊνιστής είσαι, τόσο λιγότερο πρέπει να ανησυχούμε για σένα».\nΦυσικά. Σαφώς και δεν είναι όλοι οι Μουσουλμάνοι βίαιοι/ομοφοβικοί/αντισημιτικοί ή οτιδήποτε άλλο. Κυριολεκτικά κανένας δεν το λέει αυτό (όχι, ούτε καν ο Τραμπ το λέει αυτό). Σε ποιον, λοιπόν, απευθύνεται η απάντηση;\nΚαι τώρα που συμφωνήσαμε πως «όχι όλοι»: πόσοι; Και ποιους πρέπει να μετρήσουμε; Με ποιους από τους Μουσουλμάνους έχετε πρόβλημα; Με τους τζιχαντιστές; Μήπως έχει σημασία που η ομοφοβία κυριαρχεί στις Μουσουλμανικές κοινότητες (σε βαθμό που να προκαλεί τη βία); Αν ενδιαφέρεστε για κοινωνικές και πολιτικές ελευθερίες, πρέπει να σας ενδιαφέρει και αυτό. Και αν ανησυχείτε για την άνοδο της ακροδεξιάς, τότε πρέπει να ανησυχείτε και για αυτούς που μεγαλώνουν με τη θεοκρατική αντίληψη της ζωής. 52% των Βρετανών Μουσουλμάνων επιθυμούν η ομοφυλοφιλία να γίνει παράνομη (ίσως πρέπει να το αντιπαραβάλουμε αυτό με το αντίστοιχο 10% επί του συνολικού πληθυσμού –επίσης εκπληκτικά υψηλό ποσοστό, νομίζω). Πέρα από την ομοφοβία, τον αντισημιτισμό, τον σεξισμό, την αποστροφή για την ελευθερία του λόγου και κάθε άλλη ελευθερία που απολαμβάνετε, η προώθηση ανελεύθερων ιδεών και πρακτικών είναι προβλήματα που μοιράζονται τόσο οι ακροδεξιοί όσο και οι υπερβολικά θρησκευόμενοι. Δυστυχώς, το Ισλάμ συγκεκριμένα είναι πολύ πίσω σε αυτά τα ζητήματα, και απέχει πολύ από το να μεταρρυθμιστεί, οπότε είναι κυρίως οι Μουσουλμάνοι μεταξύ των θρησκευόμενων αυτοί που μοιράζονται τέτοιες απόψεις.\nΕμείς, οι Δυτικοί, θα έπρεπε να ξέρουμε πολύ καλά τι σημαίνει μια θρησκεία να έχει δύναμη και πόσο επείγον είναι να απομακρυνθεί από την πολιτική και να της αποσπαστεί κάθε δύναμη καταπίεσης ατόμων. Το έχουμε κάνει στο παρελθόν, πρέπει να το κάνουμε ξανά. Αλλά, η επανάληψη του μάντρα «όχι όλοι» είναι αντιπαραγωγική, όχι μόνο προς αυτόν τον στόχο, αλλά και στην ίδια την ταυτοποίηση του προβλήματος. Η φράση χρησιμοποιείται για να θολώσει τα νερά και να προκαλέσει σύγχυση, για να υπονοήσει προκατάληψη εκεί που υπάρχει ανάγκη για εύλογη κριτική, και απομακρύνει την προσοχή από το ζήτημα που χρειάζεται αντιμετώπιση (στην περίπτωση που το μάντρα ‘έπιασε’ ξανά, μιλούσαμε για το αν υπάρχει ένα συγκεκριμένο πρόβλημα με το Ισλάμ).\nΟ Χριστιανισμός έχει τη δυνατότητα να είναι τόσο βίαιος όσο το ISIS, οπότε δεν είναι το Ισλάμ συγκεκριμένα που αποτελεί πρόβλημα -θυμάστε τις Σταυροφορίες και τον Μεσαίωνα;\nΕμένα δεν με κυνηγάει η Ιερά Εξέταση. Ούτε κι εσάς. Τι σχέση έχουν οι Σταυροφορίες με οτιδήποτε; Είναι, φυσικά, αλήθεια πως ο Χριστιανισμός στα χειρότερά του έχει προξενήσει μιζέρια και καταστροφή σε βαθμό που θα ήταν αδύνατο να φανταστούμε αν δεν ήταν το ISIS να μας το θυμίσει, αλλά δεν βλέπω πώς αυτή η σύγκριση θα μπορούσε να βοηθήσει να λύσουμε κανένα από τα τρέχοντά μας προβλήματα. Θα μπορούσε, για την ακρίβεια, αν την παίρναμε σαν απόδειξη του πόσο γρήγορα πρέπει να ξεφορτωθούμε το ISIS, και κατ’ επέκταση τον παγκόσμιο τζιχαντισμό, εφόσον κανένας, ούτε αυτοί που ξεστομίζουν αυτό το διαμαντάκι της απολογητικής ρητορικής, δεν έχει καμία συμπάθεια για αυτά τα παραδείγματα του πώς όλα μπορούν να πάνε στραβά όταν παίρνει κανείς τη θρησκεία στα σοβαρά. Κι όμως, η σύγκριση χρησιμοποιείται για τη δημιουργία ενοχών και για να ρίξει ευθύνες στη Δύση αντί προς αυτούς που έχουν ως στόχο την καταστροφή μας. Και δένει πολύ καλά με το επόμενο επιχείρημα.\nΑλλά προηγουμένως, αξίζει να παρατηρηθεί πόσο χαρακτηριστικό είναι το ότι αυτοί οι ρητορικοί ταξιδιώτες του χρόνου που πηδάνε 9 ολόκληρους αιώνες για να αναφέρουν τις Σταυροφορίες, δεν κάνουν τον κόπο να πάνε άλλον έναν χρόνο πίσω στο παρελθόν και να δουν τι έκαναν οι Μουσουλμάνοι Σελτζούκοι Τούρκοι που εισέβαλλαν στα λεγόμενα «Χριστιανικά εδάφη». Αν νομίζετε ότι διέδωσαν τον δικό τους ‘καλό λόγο’ ειρηνικά, ξανασκεφτείτε το. Οι Μουσουλμάνοι έχουν το δικό τους μερίδιο στην ιστορία της βίας. Ίσως θα ήταν χρήσιμο να θυμηθεί κανείς και πως αιώνες ολόκληρους οι Μουσουλμάνοι σκορπούσαν τον όλεθρο σε τεράστιες εκτάσεις γης όπου κατοικούσαν άπιστοι κατά τη διάρκεια της περιόδου που είναι γνωστή (καθόλου ειρωνικά, ή, τέλος πάντων, σίγουρα επιλεκτικά) ως Χρυσή Εποχή των Αράβων.\nΕμείς φταίμε – Οι σύγχρονοι τρομοκράτες απλά αντιδρούν στα εγκλήματα της Δύσης\nΑς αγνοήσουμε, για τις ανάγκες αυτού του άρθρου, το γεγονός πως αυτή η σύγχρονη άνοδος του Ισλάμ χτίζεται εδώ και έναν αιώνα, ας ξεχάσουμε τον Ισλαμιστή φιλόσοφο που ενέπνευσε τον Μπιν Λάντεν Sayyid Qutb, ας ξεχάσουμε τη Μουσουλμανική Αδελφότητα και το γεγονός πως η Σαουδική Αραβία διαχέουν τον Ουαχαμπισμό στη Μέση Ανατολή επί δεκαετίες, ας αγνοήσουμε πόσο δύσκολο είναι να βρούμε διαφορές μεταξύ του ISIS και όσων έκανε ο Μοάμεθ (οι Μουσουλμάνοι καλούνται να προσομοιάζουν τη ζωή του προφήτη) και ας συμφωνήσουμε, χάριν συζήτησης, πως όλα όσα βλέπουμε και όλα όσα παθαίνουμε από τους τζιχαντιστές είναι αποτέλεσμα μιας μοιραίας απόφασης της κυβέρνησης του Μπους. Αλλά, ακόμα κι αν συμφωνήσουμε με αυτήν την κυνική άποψη και να κατηγορήσουμε την Αμερική ή τη Δύση για ό,τι συμβαίνει, και τι μ’ αυτό; Ή, καλύτερα, και τώρα τι; Να υποθέσουμε πως τώρα ξαφνικά δεν πρέπει να ανησυχούμε για την τρομοκρατία; Ή πως θα σταματήσει αν απολογηθούμε και ζητήσουμε συγγνώμη; Μπορούμε να σκορπούμε κατηγορίες προς πάσα κατεύθυνση (είναι πολλοί που έχουν μέρος στην ευθύνη) αλλά το πρόβλημα παραμένει, και παραμένει σαφώς θρησκευτικό˙ ακόμα κι αν είναι θρησκευτικό μόνο στην έκφανσή του και όχι στην αιτία του˙ και μόνο ξέροντας αυτήν την πραγματικότητα θα μπορέσουμε να μιλήσουμε με σαφήνεια γι’ αυτό και να το αντιμετωπίσουμε αποτελεσματικά. Αντιθέτως όμως, αυτό το επιχείρημα, όπως και όλα τα υπόλοιπα, θολώνει τα νερά και αποπροσανατολίζει τη συζήτηση -όταν δεν την τερματίζει. (Κάποιοι θα επιλέξουν να αγνοήσουν ακόμα κι αυτό, αλλά το ISIS μας λέει γιατί μας μισεί και θέλει να μας πολεμάει, και δεν είναι ο Μπους)\nΟ όρος «Ισλαμοφοβία» κατασκευάστηκε έτσι ώστε να ηχεί σαν την «ξενοφοβία» ή την «ομοφοβία», σκόπιμα. Ο σκοπός είναι να επικαλεστεί κατηγορία προκατάληψης ή μισαλλοδοξίας, και να υπονοήσει ρατσισμό. Για να το πούμε όσο πιο ξεκάθαρα γίνεται (για όσους δεν το έχουν συνειδητοποιήσει ακόμα), το «Ισλάμ» δεν είναι ράτσα, είναι θρησκεία. Πού βρίσκεται η προκατάληψη στο να κάνει κανείς κριτική σε μια θρησκεία; Θα χρησιμοποιούσε κανείς τους όρους «Χριστιανοφοβία» ή «Βουδισμοφοβία»; Ούτε το «Ισλάμ» δεν είναι το ίδιο με τους «Μουσουλμάνους», τα άτομα που προσφύονται σε αυτό. Η κριτική του Ισλάμ είναι κριτική ιδεών, όχι ανθρώπων. Δεν είναι δυνατόν να κατηγορούμε κάποιον που ασκεί κριτική σε ιδέες όταν δίνει τους λόγους για τους οποίους θεωρεί πως οι ιδέες είναι εσφαλμένες˙ αυτό είναι κάτι σύνηθες στην κουλτούρα μας, και είναι θεμελιώδες στοιχείο της δημοκρατίας. Είναι απλά θέμα ελευθερίας του λόγου, και η κοσμικότητα την καθιστά απαραίτητη.\nΦυσικά, αν κάνουμε κριτική σε μια ιδέα –όπως η ιδέα των γάμων με παιδιά- κατ’ επέκταση κάνουμε κριτική και σε αυτούς που συμφωνούν μ’ αυτήν και, ακόμα περισσότερο, σε αυτούς που την κάνουν πράξη. Αυτό δεν δείχνει προκατάληψη στο ελάχιστο. Θα υπονοούσε προκατάληψη μόνο στην περίπτωση που θα κατηγορούσαμε κάποιον χωρίς να ξέρουμε τίποτα γι’ αυτόν εκτός από κάνα δυο επουσιώδη χαρακτηριστικά του, όπως το χρώμα του δέρματος ή η εθνικότητά του. Προκατάληψη θα πει να επιτίθεσαι σε κάποιον γι’ αυτό που είναι, όχι γι’ αυτά που κάνει. Αλλά οι άνθρωποι είναι, και πρέπει να είναι, υπόλογοι για τις ιδέες και τα πιστεύω τους, πόσο μάλλον για τις πράξεις τους (γιατί, δεν μπορείς να διαλέξεις τη ράτσα σου, αλλά μπορείς οπωσδήποτε να διαλέξεις με ποιες ιδέες συμφωνείς).\nΌπως λέει ο Maajid Nawaz, «καμιά ιδέα δεν είναι υπεράνω ελέγχου, κανένας άνθρωπος δεν είναι ανάξιος αξιοπρέπειας». Και, με τον ίδιο τρόπο που δεν δικαιούμαστε να κατηγορούμε αυτούς που δεν έχουν κακή συμπεριφορά, πρέπει να κρατάμε υπόλογους αυτούς που έχουν, και να ερευνούμε τους λόγους για τους οποίους την έχουν.\nΑν θέλουμε να μιλάμε ειλικρινά και ευφυώς για το αν η τρομοκρατία (και άλλα είδη βίας) είναι θρησκευτική στις αιτίες και στη φύση της ή όχι, πρέπει να απολέσουμε αυτόν τον ελαττωματικό τρόπο συνειρμικής σκέψης τον οποίο καπηλεύεται ο όρος «Ισλαμοφοβία» με το να συγχωνεύει την κριτική του Ισλάμ με την προκατάληψη εναντίον Μουσουλμάνων. Ο όρος χρησιμοποιείται, εκτός από τους ίδιους τους ισλαμιστές, από αυτούς που τρέμουν στη ιδέα πως κάποιος θα κατηγορήσει τους ίδιους για Ισλαμοφοβικούς κι έτσι βιάζονται να αποδώσουν την κατηγορία προς κάποιον άλλο για να απολέσουν την πιθανότητα να στιγματιστούν αυτοί («πώς γίνεται να είμαι Ισλαμοφοβικός», θα έλεγαν, «αφού εγώ κατηγορώ άλλους γι’ αυτό;»). Αυτό εννοεί ο Faisal Saeed al Mutar όταν αναφέρεται στην «φοβία Ισλαμοφοβίας». Αυτό που κάνει έκπληξη είναι πως η κατηγορία πιάνει ακόμα τόπο˙ σε αυτούς που επηρεάζονται υπερβολικά εύκολα για να καταλάβουν τη διαφορά μεταξύ ενός συστήματος ιδεών και όλων εκείνων που υιοθετούν κάποια παραλλαγή τους. Ο Gad Saad αποκαλεί αυτήν την αδυναμία της Δύσης, και κυρίως αυτών που ανήκουν στην Αριστερά, να αμυνθούν υπέρ των φιλελεύθερων ιδεών που παριστάνουν ότι υποστηρίζουν, «προοδευτική» ίωση του μυαλού: «Προτιμούν τον άνανδρο θάνατο στην εμβρυακή στάση παρά να αγωνιστούν για ελεύθερες, φιλελεύθερες, κοσμικές κοινωνίες».\nΟ Πασκάλ Μπρυκνέρ αναφέρει πώς Ιρανοί φονταμενταλιστές εφηύραν τον όρο στα τέλη της δεκαετίας του ’70 ώστε «να ανακηρύξουν το Ισλάμ απρόσβλητο», και εκτιμά πως είναι «επάξιος απολυταρχικής προπαγάνδας». Η Ισλαμοφοβία είναι όντως, όπως ο Χίτσενς βοήθησε να αναγνωριστεί, «μια λέξη δημιουργημένη από φασίστες που χρησιμοποιείται από δειλούς για να ποδηγετούν ηλίθιους».\nΥπό άλλη οπτική, ακόμα κι αν πάρουμε τη λέξη στα σοβαρά, παραμένει χωρίς νόημα. Κυριολεκτικά μιλώντας, μια φοβία είναι ένας παράλογος φόβος, ένα είδος νευρικής διαταραχής. Αν κάποιος έχει κλειστοφοβία, για παράδειγμα, πιθανόν να το βρίσκει δύσκολο να μπει σε ασανσέρ, ακόμα κι αν ξέρει πως δεν θα έπρεπε να φοβάται. Τι, όμως, είναι παράλογο στο να φοβάται κανείς το Ισλάμ; Χρειάζεται κάποια υπενθύμιση της επίθεσης στο περιοδικό Charlie Hebdo, της υπόθεσης των Δανικών καρτούν ή της περίπτωσης Salman Rushdie; Η λίστα είναι αρκετά μεγαλύτερη. Με αυτήν την έννοια, αυτοί που δεν φοβούνται το Ισλάμ είναι που φέρονται παράλογα. Υπάρχουν πολλοί και πραγματικοί λόγοι να φοβάται κανείς τη συγκεκριμένη θρησκεία.\n«Όποιος σκοτώσει τον Kurt Westergard θα είναι ήρωας του Ισλάμ» (Ο Kurt ήταν από τους Δανούς σκιτσογράφους της Jyllands Posten) (πηγή)\nΗ σαρία είναι συμβατή με τις δυτικές αξίες\nΑυτό είναι καταφανώς λάθος. Απολογητές (όπως ο Reza Aslan ή ο Mehdi Hasan) θα σας πουν πως δεν υπάρχει μία μόνο ερμηνεία της σαρίας (νόμος του Ισλάμ), και άρα αυτή θα μπορούσε να οριστεί έτσι ώστε να είναι συμβατή με μια δημοκρατία. Αν και ισχύει πως υπάρχει διαφωνία μεταξύ λογίων του Ισλάμ ως προς κάποια περιφερειακά ζητήματα σχετικά με το τι θα έπρεπε να συμπεριλαμβάνεται στη σαρία, υπάρχουν κάποια κεντρικά δόγματα που δεν μπορούν να αλλοιωθούν ή να αποφευχθούν˙ ή να επιτραπούν αν θέλουμε να συνεχίσουμε να απολαμβάνουμε τις ελευθερίες που έχουμε συνηθίσει, πόσο μάλλον τον κοσμικό χαρακτήρα του κράτους. Τα γυναικεία δικαιώματα, για παράδειγμα, αγνοούνται χαρακτηριστικά στη σαρία, ενώ η επιθετικότητα προς μη Μουσουλμάνους, σε διάφορους βαθμούς, είναι θεσμός. (ο Bill Warner περιγράφει εκτενώς τι είναι η σαρία εδώ)\n«Η δημοκρατία είναι αποτυχημένο σύστημα» – διαμαρτυρίες στις Maldives, 2014 (πηγή)\nΟ τρομοκράτης δεν ήταν πραγματικός Μουσουλμάνος, καθώς συνήθιζε να πίνει μπύρα, να επισκέπτεται στριπτιζάδικα , δεν πήγαινε σε τζαμί, ήταν ομοφυλόφιλος κτλ\nΤο ότι αυτό λέγεται στα σοβαρά είναι άξιο απορίας. Δεν υπάρχουν Χριστιανοί που έχουν σεξουαλικές σχέσεις πριν το γάμο; Είναι «δήθεν Χριστιανοί»; Δεν είναι «αρκετά Χριστιανοί»; Θα πάνε στην κόλαση; Οι ίδιοι ίσως διαφωνήσουν με τα παραπάνω.\nΓιατί να υποθέσει κανείς πως ένας εξτρεμιστής θα είναι «άψογος» στα πλαίσια της θρησκείας του; Και ποιος έχει δικαίωμα να κρίνει ποια ακριβώς είναι η άψογη συμπεριφορά; Ίσως πρέπει να αποδώσουμε τη λέξη φονταμενταλιστής σε έναν τέτοιο άψογο πιστό (αν και ακόμα κι αυτοί τείνουν να διαφωνούν μεταξύ τους για θεολογικά θέματα…), αλλά οι εξτρεμιστές μπορούν να είναι όσο ασυνεπείς (στα δικά μας μάτια) όσο μπορεί να είναι κάθε άλλος θρησκευόμενος. Θεωρείται, για παράδειγμα, πως όλες οι αμαρτίες του πιστού θα συγχωρεθούν από τον Αλλάχ, αν πεθάνει γι’ αυτόν (χαντίθ Μούσλιμ 20.4649: «Ο Απόστολος του Αλλάχ είπε: ‘Όλες οι αμαρτίες του μάρτυρα συγχωρούνται εκτός από το χρέος’»). Παραμένουν απόλυτα πιστοί σε πράγματα όπως ο παράδεισος και στο γεγονός πως αν σκοτώσουν άπιστους θα κερδίσουν πρόσβαση σε αυτόν. Ακόμα, λοιπόν, κι αν κάποιου του είναι άβολο να αποκαλέσει τους τζιχαντιστές τέλειους πιστούς για τους παραπάνω λόγους, παραμένουν τέλειοι στρατιώτες (δανείζομαι τον όρο από το ομότιτλο βιβλίο του Terry McDermott, ο οποίος αναφέρεται στους αεροπειρατές της 11ης Σεπτεμβρίου και για το πώς προσομοίωσαν τις προετοιμασίες για μάχη των συντρόφων του Μωάμεθ και πώς το να διαβάζουν για το Ισλάμ «έγινε για μερικούς από αυτούς σχεδόν το μόνο πράγμα που έκαναν»).\nΟ Sohail Ahmed ήταν ένας γκέι ακραίος Ισλαμιστής ο οποίος ήταν «στο κατώφλι του να προετοιμάσει μια τρομοκρατική επίθεση» (όπως ο ίδιος λέει) πριν έρθει στα λογικά του. Ο λόγος που έφτασε να κάνει τέτοιες σκέψεις ήταν ότι ο μόνος τρόπος που μπόρεσε να βρει στα πλαίσια της θρησκείας του για να αντιμετωπίσει τα ομοφυλοφιλικά του αισθήματα ήταν να γίνει πιο έντονα θρησκευόμενος. «Για την ακρίβεια, έγινα πιο ακραίος επειδή ήμουν γκέι», λέει, «σε μια προσπάθεια να γιατρέψω τον εαυτό μου από την ομοφυλοφιλία». Πείτε το υπερβολική αντίδραση αν θέλετε, αλλά η ιστορία αυτού του ανθρώπου το κάνει προφανές πως δεν μπορεί κανείς να προβλέψει το αν κάποιος είναι Ισλαμιστής τρομοκράτης με το να παρατηρεί την, φαινομενικά, όχι και τόσο ευσεβή συμπεριφορά του, χωρίς αυτό να σημαίνει πως δεν είναι στην πραγματικότητα πιστός Μουσουλμάνος.\nΤέλος, στο Ισλάμ, υπάρχει μία πρακτική που λέγεται taqiyya. Taqiyya είναι η πρακτική της επιτρεπτής άρνησης της προσωπικής πίστης στον Αλλάχ, όταν ένας Μουσουλμάνος απευθύνεται σε αλλόθρησκο. Λόγιοι λένε πως αυτό επιτρέπεται μόνο όταν υπάρχουν συνθήκες καταπίεσης, όταν για παράδειγμα κινδυνεύει η ζωή του πιστού από τυχόν διώξεις. Παρόλα αυτά, η καταπίεση μπορεί να είναι υπαρκτή ή κατά φαντασία στο μυαλό του πιστού, και η taqiyya δίνει την ελευθερία σε έναν εξτρεμιστή να λέει ψέματα για τα πιστεύω του. Θα μπορούσε κάλλιστα να πίνει κρασί (που απαγορεύεται στο Ισλάμ) και να αποφεύγει τα τζαμιά για να παρουσιάσει ένα προσωπείο μη ευσεβούς πιστού πριν πάρει ένα φορτηγό και το ρίξει πάνω σε αθώους πολίτες για να μην τραβήξει την προσοχή των αρχών. Ας σημειωθεί πως η taqiyya είναι το αντίθετο άκρο από την ενοχική πρόβλεψη του Ιησού στον Πέτρο πως θα τον αρνηθεί 3 φορές πριν λαλήσει ο πετεινός, και λάβετε υπόψη τη διαφορά μεταξύ της συναναστροφής με κάποιον που έχει οικειοποιηθεί μία από τις δύο όψεις ευλάβειας και μετά την άλλη (ποιος είπε ότι όλες οι θρησκείες είναι ίδιες;).\nΘρησκευτικοί ηγέτες του Ισλάμ καταδικάζουν το ISIS και τους τζιχαντιστές\n«Το φονταμενταλιστικό Ισλάμ είναι δομημένο όπως ο φονταμενταλιστικός Χριστιανισμός, που σημαίνει ότι υπάρχει πολύ μικρή δομή, περιορισμένη ιεραρχία και κανένας απόλυτος κριτής ή αυθεντία» (ξαναδανείζομαι από το βιβλίο του Terry McDermott). Αν είσαι Μουσουλμάνος θρησκευτικός ηγέτης, σου έχω νέα: οι τζιχαντιστές δεν δίνουν δεκάρα για το τι λες. Έχουν τη δική τους εκδοχή ευσέβειας, αγνότητας και μαρτυρίου. Και στον Χριστιανισμό υπάρχουν πιστοί που διαφωνούν με τους θρησκευτικούς ηγέτες τους (τον Πάπα ή τον Αρχιεπίσκοπο). Μήπως αυτό σημαίνει πως δεν είναι πραγματικοί Χριστιανοί; Αν κάποιος πει πως απεχθάνεται τους ομοφυλόφιλους ή θέλει να λιθοβολούνται οι μοιχαλίδες επειδή έτσι λέει ένα εδάφιο της Βίβλου, θα σταματήσουμε να τον αποκαλούμε «Χριστιανό»; Χώρια που ο αλ-Μπαγκντάντι (ο ηγέτης του ISIS) έχει ο ίδιος διδακτορικό στις ισλαμικές σπουδές…\nΉ μήπως πρέπει να θεωρήσουμε πως μόνο οι λόγιοι του Ισλάμ είναι πραγματικοί Μουσουλμάνοι; Πόσοι από τους παραπάνω από ενάμιση δισεκατομμύριο Μουσουλμάνους είναι αγράμματοι και άρα δεν έχουν διαβάσει ούτε το Κοράνι, πόσο μάλλον τα χαντίθ και τη Σίρα; Είναι ψεύτικοι Μουσουλμάνοι; Μην τους το πείτε από κοντά.\n«Στο Ισλάμ, είναι επιτρεπτό να έχεις [σεξουαλικές] σχέσεις με μια γυναίκα που είναι σκλάβα σου» Ιμάμης Ali Hammuda, κατηχεί έφηβους στη Βρετανία (πηγή)\nΤα θύματα είναι κυρίως Μουσουλμάνοι και οι δράστες πολλές φορές καταστρέφουν θρησκευτικά αντικείμενα ή τζαμιά\nΓια κάποιο λόγο αυτό είναι είδηση για κάποιους. Πάντα ίσχυε πως τα θύματα της Ισλαμιστικής τρομοκρατίας ήταν κυρίως Μουσουλμάνοι, καθ’ όλη τη διάρκεια της ιστορίας του Ισλάμ˙ όπως πάντα ίσχυε και το ότι η θρησκευτική βία στρέφεται σε ομόθρησκους μιας κάπως διαφορετικής θρησκευτικής παρέκβασης. Αλλά, με κάποιο τρόπο, αυτό το meme άρχισε να κυκλοφορεί αμέσως μετά την επίθεση στο τζαμί του Προφήτη στη Μεδίνα. «Μουσουλμάνοι πέθαναν εδώ», είπανε, «Μουσουλμανικά αντικείμενα στοχοποιήθηκαν» και, άρα, δεν είχε καμία σχέση με το Ισλάμ… Ίσως, για αυτούς που χρησιμοποιούν το επιχείρημα αυτό, οι Μουσουλμάνοι να είναι πραγματικοί πιστοί μόνο όταν σκοτώνουν μη Μουσουλμάνους. Αλλά, Σουνίτες και Σιίτες σκοτώνουν ο ένας τον άλλο για τη διαδοχή από τότε που πέθανε ο Μωάμεθ. Αυτό το επιχείρημα δείχνει μόνο άγνοια της ιστορίας του Ισλάμ (και κάθε άλλης θρησκείας) και της σημερινής πραγματικότητας, αλλά κυρίως φανερώνει την παταγώδη αποτυχία κριτικής σκέψης στο να αναγνωριστούν τα κίνητρα των τζιχαντιστών.\nΊσως μια υπενθύμιση των Εικονομαχιών στο Βυζάντιο του 8ου αιώνα –όταν Εικονολάτρες (που χρησιμοποιούσαν εικόνες στις τελετές τους) και Εικονοκλάστες (που θεωρούσαν ότι τέτοια χρήση αποτελούσε ειδωλολατρία) σκότωναν ο ένας τον άλλο- να φανεί χρήσιμη για τους μπερδεμένους Δυτικούς ώστε να συνειδητοποιήσουν πόσο παράλογο είναι το παραπάνω επιχείρημα. Υπάρχει πληθώρα θρησκευτικών πολέμων και άλλων συρράξεων για να πειστεί κανείς.\nΚαι αν είστε ένας από τους μπερδεμένους αριστερούς, ανίκανοι να αναγνωρίσουν τη θεοκρατική επιθετικότητα όταν παρουσιάζεται μπροστά στα μάτια τους, ο Μουσουλμάνος Maajid Nawaz έχει κάτι να σας πει.\nΟ Μέγας Αλέξανδρος δεν έμεινε μόνο στα βιβλία της ιστορίας˙ σύντομα μετά το θάνατό του πέρασε στη σφαίρα του μύθου. Η πρώτη μυθική αφήγηση των περιπετειών του βασιλιά ανήκει στον ψευδο-Καλλισθένη, ονομασία που δόθηκε σε αυτόν στον οποίο αποδίδεται το χειρόγραφο Αλεξάνδρου Βίος (ο πραγματικός Καλλισθένης, ο επίσημος ιστοριογράφος του Αλέξανδρου, πέθανε πριν από αυτόν, οπότε δεν θα μπορούσε να έχει γράψει για το τέλος του βασιλιά).\nΗ μυθιστορία συνεχίστηκε και παραλλάχτηκε από πολλούς λαούς οι οποίοι είχαν επαφή με τον Αλέξανδρο, και ονοματίστηκε Το Μυθιστόρημα του Αλέξανδρου (Alexander Romance). Στα σχετικά κείμενα βρίσκουμε διάφορες φανταστικές ιστορίες που συμπεριλαμβάνουν Σειρήνες, Κενταύρους και τα ταξίδια του Αλέξανδρου στην άκρη της Γης και στο βάθος της θάλασσας μέσα σε γυάλινη σφαίρα. Η μυθιστορία πέρασε στην Εβραϊκή γραμματεία, όπου στο Ταλμούδ βρίσκουμε τον Αλέξανδρο να ίπταται στους αιθέρες, να συναντάει τις Αμαζόνες, να παρουσιάζεται στις πύλες του Παραδείσου κλπ. Πέρασε και σε αφηγήσεις Χριστιανών όπου περιγραφόταν ως Άγιος ή Ο Βασιλιάς που Πιστεύει (Believing King), αλλά και σε θρύλους Αράβων, Περσών, Αρμένιων και Αιθιόπων.\nΟ Μεγαλέξανδρος σε ασημένιο τετράδραχμο του Λυσίμαχου, 297-281 π.Χ.\nΤον βρίσκουμε όμως και στο Κοράνι των μουσουλμάνων, στο κεφάλαιο 18 – Η Σπηλιά, σε μια αφήγηση που θυμίζει τις Πύλες του Αλεξάνδρου. Αναφέρεται ως Δικέρατος (έχουν βρεθεί νομίσματα του 2ου αιώνα π.Χ. που τον εικονίζουν να φοράει κέρατα, τα οποία δικαιολογούν την ονομασία – ως δικέρατος αναφέρεται και σε Αιθιοπικές, Χριστιανικές και άλλες πηγές), όπου ο Αλλάχ παροτρύνει τον Μωάμεθ να πει την ιστορία του βασιλιά. Στη σύντομη αφήγηση, ο Αλέξανδρος, έχοντας πάρει από τον Αλλάχ τα μέσα για να ασκήσει εξουσία, ακολούθησε τον δρόμο του και έφτασε εκεί που δύει ο ήλιος, όπου βρήκε έναν λαό. Ο Θεός του επέτρεψε να τιμωρήσει αυτόν τον λαό ή να του φερθεί καλά, κατά τη δική του θέληση. Ο Αλέξανδρος αποφάσισε να τιμωρήσει τους ασεβείς μεταξύ τους, ενώ αντάμειψε τους πιστούς και τους έθεσε υπό τις διαταγές του. Συνέχισε, για να φτάσει στην ανατολή όπου βρήκε ένα λαό στους οποίους ο Θεός δεν χάρισε προστασία από τον ήλιο (νέγροι;) κάποιοι από τους οποίους τον ακολούθησαν, κι έπειτα «πήρε άλλο δρόμο». Φτάνοντας ανάμεσα σε δυο υψώματα, συνάντησε έναν τρίτο λαό, ο οποίος του πρότεινε αμοιβή για να τους χτίσει φράγμα ώστε να προστατευτούν από τους Γκωγκ και Μαγκώγκ. Οι δύο αυτοί λαοί πρωτοεμφανίστηκαν στην Παλαιά Διαθήκη, και συνδέονται με τον ερχομό του Αρμαγεδδών. Στη Ισλαμική εσχατολογία θεωρείται πως θα ρημάξουν τη Γη πριν έρθει το τέλος του κόσμου με τη Μέρα της Δίκης. Ο Αλέξανδρος αρνήθηκε την αμοιβή («Η εξουσία που μου έδωσε ο Κύριός μου είναι μεγαλύτερη αμοιβή από τη δική σας») αλλά δέχτηκε να χτίσει το φράγμα αν βοηθούσαν και οι ίδιοι. Μετά το χτίσιμο, και αφού απέδωσε τη δημιουργία του φράγματος στη μεγαλοψυχία του Θεού, θύμισε στο λαό πως όταν ο Θεός το θελήσει, θα το καταστρέψει, σημαίνοντας τη μέρα της Κρίσης (Ισλαμικός Αρμαγεδδών).\nΥπάρχουν κάποιες ενστάσεις από μερικούς λόγιους του Ισλάμ πως δεν πρόκειται για τον Αλέξανδρο στο εν λόγο εδάφιο, αλλά για τον Κύρο Β’ τον Μέγα ή ακόμα και για κάποιον άγνωστο παγκόσμιο αυτοκράτορα. Οι διαμαρτυρίες εμφανίστηκαν μόνο αφού ανακαλύφθηκαν ιστορικά κείμενα που δείχνουν τον Αλέξανδρο να είναι ειδωλολάτρης/παγανιστής και με αμφιλεγόμενη σεξουαλική ταυτότητα, αφού παλαιότεροι λόγιοι του Ισλάμ δεχόντουσαν χωρίς αμφιβολία πως ο δικέρατος του Κορανίου είναι ο Μακεδόνας βασιλιάς. Στο Ταφσίρ αλ-Τζαλαλάιν (15ος αιώνας), ένα σουνίτικο ταφσίρ (εξήγηση) του Κορανίου, ξεκαθαρίζεται πως ο Δικέρατος είναι όντως ο Αλέξανδρος. Οι περισσότεροι πάντως συμφωνούν πως δεν ήταν προφήτης, αλλά ένας άγιος άνθρωπος, φίλιος του Αλλάχ. Η ιδέα πως ο Δικέφαλος θα μπορούσε να είναι κάποιος άγνωστός μας αυτοκράτορας δεν αντέχει στην κριτική, καθώς είναι εξαιρετικά απίθανο να μην έχει βρεθεί καμία σχετική απόδειξη για ένα τόσο σημαντικό πρόσωπο ή την αυτοκρατορία του. Δεδομένων δε των ομοιοτήτων μεταξύ της ιστορίας του Κορανίου και των ‘Πυλών του Αλεξάνδρου’ και άλλων προηγούμενων που ονομάζουν τον Μακεδόνα, γίνεται μάλλον ξεκάθαρο πως όλες αυτές οι πηγές μιλούν για το ίδιο πρόσωπο.\n[μπορείτε να διαβάσετε το αυθεντικό κείμενο παρακάτω]\nΟ Αλέξανδρος χτίζει ένα τείχος εναντίον των Γκογκ και Μαγκόγκ (πηγή)\nΤα εδάφια για τον Μεγαλέξανδρο στο Κοράνι:\nΑπό το κεφάλαιο 18: Η ΣΠΗΛΙΑ\nΘα σε ρωτήσουν για τον Δουλ Καρνέιν (Δικέρατο βασιλιά). Να απαντήσεις: «Θα σου διηγηθώ την ιστορία του».\nΟρίσαμε την εξουσία του πάνω στη γη και του δώσαμε τα μέσα για να πετύχει ό,τι θέλει.\nΑκολούθησε κάποιο δρόμο.\nΠροχώρησε έως ότου έφτασε στη δύση, είδε τον ήλιο που έδυε σε μια λασπώδη πηγή και κοντά σε αυτήν βρήκε ένα λαό. Του είπαμε: «Δικέρατε, μπορείς να τιμωρήσεις αυτόν τον λαό ή να του φερθείς καλά».\n«Θα τιμωρήσω», απάντησε αυτός, «όλους τους ασεβείς κι έπειτα θα τους αφήσω στον Θεό, ο Οποίος θα τους τιμωρήσει καλά».\n«Όποιος, όμως, πιστέψει και κάνει το καλό, θα ανταμειφθεί εξαιρετικά και θα του αναθέσω διαταγές, τις οποίες θα εκτελεί δίχως κόπο.»\nΚι ο Δικέρατος συνέχισε και πάλι την πορεία του.\nΈφτασε στο μέρος όπου ανατέλλει ο ήλιος, σε έναν λαό στον οποίο δεν χαρίσαμε τίποτα για να προφυλάσσεται από τον ήλιο.\nΝαι, έτσι έχει η ιστορία του και γνωρίζουμε όλους όσοι τον ακολούθησαν.\nΈπειτα πήρε άλλο δρόμο.\nΈφτασε ανάμεσα σε δύο υψώματα, τους πρόποδες των οποίων κατοικούσε ένας λαός που με δυσκολία μπορούσε να καταλάβει μια λέξη.\nΟ λαός τού είπε: «Δικέρατε, οι Γκογκ και οι Μαγκόγκ λεηλατούν τη γη μας. Μπορείς, έναντι αμοιβής, να υψώσεις φράγμα μεταξύ μας;»\n«Η Εξουσία που μου έδωσε ο Κύριός μου», απάντησε αυτός, «είναι μεγαλύτερη αμοιβή από τη δική σας. Αρκεί να με βοηθήσετε με προθυμία και εγώ θα υψώσω φράγμα ανάμεσά σας.\nΦέρτε μου σιδερένιες πλάκες, αρκετές για να γεμίσουν το διάστημα μεταξύ των δύο βουνών και φυσήστε τη φωτιά μέχρι να πυρακτωθεί το σίδερο». Κι έπειτα είπε: «Φέρτε μου λιωμένο χαλκό, για να μπορέσω να το χύσω από πάνω.\nΟι Γκογκ και οι Μαγκόγκ δεν θα μπορέσουν να περάσουν ούτε να τρυπήσουν αυτό το φράγμα».\nΚαι πρόσθεσε: «Το έργο τούτο είναι η δύναμη της μεγαλοψυχίας του Κυρίου μου. Όταν ο Θεός θελήσει, θα το κάνει κομμάτια. Η υπόσχεση του Κυρίου μου είναι αλάνθαστη».\nΘα έρθει μέρα που όλ’ αυτά θα σωριαστούν το ένα πάνω στο άλλο όπως τα κύματα της θάλασσας, ενώ η σάλπιγγα θα ηχήσει και θα ενώσουμε όλους τους ανθρώπους μαζί.\n[εδώ τελειώνει η αφήγηση για τον Μεγαλέξανδρο, το κεφάλαιο ολοκληρώνεται με τους εξής στίχους:]\nΤην ημέρα εκείνη θα ετοιμάσουμε για τους άπιστους την Κόλαση.\nΤα μάτια των απίστων ήταν καλυμμένα, για να μη βλέπουν τις αναγγελίες Μας και να μην υποφέρουν να ακούν για Εμάς.\nΜήπως οι άπιστοι σκέφτηκαν να πάρουν ως προστάτες τους τούς δούλους Μας; Ετοιμάσαμε για κατοικία τους το πυρ το εξώτερον.\nΜήπως θέλετε να μάθετε ποιοι άνθρωποι χάθηκαν εξαιτίας των έργων τους;\nΠοιων οι προσπάθειες μέσα στον κόσμο τούτο ήταν επιζήμιες, αν και οι ίδιοι πιστεύουν ότι έπραξαν σωστά;\nΑυτοί είναι όσοι δεν πίστεψαν στις δικές Μας αποκαλύψεις και στο ότι πρόκειται να εμφανιστούν κάποτε ενώπιον του Κυρίου τους. Τα έργα τους είναι άσκοπα και δεν έχουν καμία βαρύτητα κατά την ημέρα της Κρίσεως.\nΑμοιβή τους θα είναι η Κόλαση, γιατί χλεύασαν τα σημάδια και τους αποστόλους Μας.\nΟι πιστοί και όσοι έκαναν αγαθοεργίες, θα έχουν για κατοικία τους τούς κήπους του Παραδείσου.\nΘα μένουν μέσα σε αυτούς αιώνια και ποτέ δεν θα επιθυμήσουν οποιαδήποτε αλλαγή της κατάστασής τους.\nΠες: «Αν η θάλασσα γινόταν μελάνι για να γράψουν τα λόγια του Κυρίου μου, η θάλασσα θα εξαντλούνταν προτού τελειώσουν τα λόγια του Θεού, ακόμα κι αν χρησιμοποιούσαν άλλη μια τόση θάλασσα».\nΠες: «Εγώ είμαι άνθρωπος, σαν κι εσάς˙ μου αποκαλύφθηκε, όμως, πως υπάρχει ένας μόνο Θεός. Όποιος ελπίζει πως μια μέρα θα δει την όψη του Κυρίου του, οφείλει να κάνει το καλό και να μην εξισώνει τη λατρεία κανενός πλάσματος με τη λατρεία του Κυρίου του».\nΗ μετάφραση είναι του Κ. Ι. Πεντάκη, από τις εκδόσεις Κάκτος\nΠερσικός πίνακας από το Herat του Αφγανιστάν, που αναπαριστά τον Αλέξανδρο (ή Ισκεντέρ, όπως τον ονόμασαν) (πηγή)\n����� 28, 2016\tΠολιτική, Θρησκεία\nΤο ζήτημα της απαγόρευσης της μαντίλας στη Γαλλία απασχολεί εδώ και χρόνια τη διεθνή κοινή γνώμη. Πολλοί λένε πως είναι ένας δίκαιος νόμος για την προστασία της γαλλικής κουλτούρας από την αλλοίωση που φέρνει η επαφή με έναν ουσιωδώς ξένο πολιτισμό στην Ευρωπαϊκή χώρα με το μεγαλύτερο ποσοστό μουσουλμάνων ενώ άλλοι επιμένουν πως ο νόμος αποτελεί απόδειξη της συντηρητικής και ξενοφοβικής φύσης μιας κοινωνίας που παριστάνει μόνο την προοδευτική. Με τόση φασαρία που έχει γίνει γύρω από το θέμα είναι αξιοπερίεργο πως τέτοια απαγόρευση δεν υφίσταται καν.\nΓια να πάρουμε τα πράγματα από την αρχή, στο Ισλάμ υπάρχουν, κυρίως, τρία ενδύματα που χρησιμοποιούνται για την κάλυψη του γυναικείου σώματος, και δη της κεφαλής. Το χιτζάμπ είναι η γνωστή μαντίλα η οποία καλύπτει τα μαλλιά, η μπούρκα καλύπτει ολόκληρο το σώμα της γυναίκας μαζί με το πρόσωπο, ενώ το νικάμπ καλύπτει το κεφάλι (χιτζάμπ + βέλο) –τα δύο τελευταία ενδύματα μπορούν να συμπεριλαμβάνουν κάλυμμα και για τα μάτια, με πιο λεπτό ύφασμα. Το χιτζάμπ, λοιπόν, δεν απαγορεύεται στη Γαλλία, αλλά μόνο η μπούρκα και το νικάμπ. Κι όμως, ούτε η μπούρκα ούτε το νικάμπ συγκεκριμένα απαγορεύτηκαν ποτέ στη Γαλλία. Ο νόμος του 2010 απαγόρευσε την κάλυψη του προσώπου σε δημόσιους χώρους, πράγμα που συνεπάγεται την απαγόρευση της μάσκας του σκι (μπαλακλάβα), του κράνους και των δύο αυτών θρησκευτικών ενδυμασιών, μεταξύ άλλων (εξαιρούνται από το νόμο οι οδηγοί μοτοσικλετών, οι εργάτες με ειδικά κράνη προστασίας και άλλες περιπτώσεις). Το πρόστιμο είναι 150 ευρώ ενώ φτάνει τα 30.000 ευρώ για όποιον υποχρεώνει κάποιον τρίτο να φοράει οτιδήποτε καλύπτει το πρόσωπό του χωρίς τη θέλησή του.\nΕίναι πρόβλημα όμως αυτό; Αφορά την ανοχή του διαφορετικού, τη θρησκευτική ελευθερία ή την πολυπολιτισμικότητα;\nΟ νόμος ψηφίστηκε για λόγους ασφαλείας και το γεγονός ότι κανένας δεν θα το έβρισκε περίεργο να μην επιτραπεί η είσοδος σε τράπεζα ή σε αεροδρόμιο κάποιου που φοράει κράνος μηχανής ή μάσκα του σκι κάνει το επιχείρημα της θρησκευτικής ελευθερίας μάλλον άστοχο. Το να επιτρέπεται η μπούρκα σε δημόσιους χώρους αυξάνει τον κίνδυνο για όλους μας˙ δεν είναι ασυνήθιστο δράστες τρομοκρατικών επιθέσεων να διαφεύγουν από τις αρχές φορώντας τη μπούρκα.\nΤο να επιτρέπεται, λοιπόν, η μπούρκα θα αποτελούσε συνθήκη υπέρ μιας θρησκευτικής ενδυμασίας, ενάντια στη νομοθεσία του κράτους. Το να εξαιρεθεί, δηλαδή, από το νόμο οποιαδήποτε θρησκευτική ενδυμασία δε θα αποτελούσε ανοχή μιας θρησκευτικής συνήθειας ή προστασία μιας θρησκευτικής μειονότητας αλλά προνομιακή μεταχείριση μιας θρησκείας. Θα ήταν εξάλλου μάλλον αδύνατο να περιμένουμε βελτίωση της θέσης μιας μειονότητας προβάλλοντας την προνομιακή μεταχείρισή της. Το αποτέλεσμα θα ήταν πιθανότατα το αντίθετο από το επιθυμητό. Δε θα αποτελούσε μια τέτοια μεταχείριση άραγε απόδειξη πως η μειονότητα αυτή είναι διαφορετική από την υπόλοιπη κοινωνία, ότι τα μέλη της επιθυμούν ή απαιτούν διαφορετική συμπεριφορά από το κράτος προς αυτήν απ’ ότι προς τους υπόλοιπους πολίτες;\nΣτην πραγματικότητα, ήταν ανόητα άρθρα με τίτλους όπως «Η Γαλλική Γερουσία αποφασίζει την απαγόρευση του Ισλαμικού βέλου σε δημόσιους χώρους» που αποπροσανατόλισαν το κοινό παρουσιάζοντας έναν κοσμικό νόμο ως νόμο θρησκευτικού (ή αντι-θρησκευτικού) χαρακτήρα.\nΠέρα όμως από τα θέματα ασφαλείας (που θα έπρεπε να αρκούν για να κλείσει το θέμα), όσον αφορά το κοινωνικό ζήτημα του μουσουλμανικού βέλου, υπάρχουν φυσικά γυναίκες που το φοράνε οικειοθελώς αλλά και άλλες που το φοράνε με εξαναγκασμό. Μουσουλμάνες και πρώην μουσουλμάνες χαρακτηρίζουν το βέλο ως «φέρετρο», «φυλακή, «απανθρωπιά». Δεν είναι δύσκολο να το κατανοήσει κανείς, αφού το να φοράει μια γυναίκα βέλο σημαίνει να μην την αναγνωρίζουν στο δρόμο ούτε οι γείτονές της και να γίνεται ουσιαστικά αδύνατο να συνάψει σχέσεις με μια μερίδα του πληθυσμού, ενώ ενδεχομένως να το ήθελε˙ κατά κάποιον τρόπο, η γυναίκα γίνεται «αόρατη» φορώντας το βέλο. Το να το φοράει, λοιπόν, υποχρεωτικά είναι προφανώς καταστροφικό γι’ αυτήν.\nΑπό την άλλη, υπάρχουν γυναίκες που σαφώς επιλέγουν να το φορέσουν και ένας τέτοιος νόμος σίγουρα παρεμβαίνει στην προσωπική τους επιλογή να το κάνουν. Σαφέστατα καθένας και καθεμιά θα έπρεπε να έχει την ελεύθερη επιλογή να ντύνεται όπως θέλει, και οι μουσουλμάνες να καλύπτουν ακόμα και τα μάτια τους αν το επιθυμούν, κρύβοντας έτσι πλήρως το σώμα τους και μαζί με αυτό την ταυτότητά τους στο δημόσιο χώρο. Στον πραγματικό κόσμο όμως, υπάρχουν μόνο δύο ενδεχόμενα. Όταν απαγορεύεται το βέλο καταπιέζεται μια μερίδα του πληθυσμού και όταν δεν απαγορεύεται καταπιέζεται μια άλλη. Ποια από τις δύο περιπτώσεις είναι χειρότερη;\nΟ συγκεκριμένος αυτός νόμος δεν αφορά τη ρητή απαγόρευση ενός θρησκευτικού ενδύματος. Ποτέ δεν αφορούσε τέτοια απαγόρευση, παρά μόνο στα στόματα δημοσιογράφων διψασμένων για εύκολη τηλεθέαση και σε αυτά της θρησκόληπτης μερίδας των μουσουλμάνων που ενδιαφέρονται για μία ρητορική που δεν έχει σχέση με την επίλυση κάποιου προβλήματος αλλά με τη δημιουργία κατηγοριών περί «ισλαμοφοβίας» και ρατσισμού που εντείνουν τις σχέσεις μεταξύ κοινωνικών ομάδων. Η πιο απροσδόκητη όμως συμπαράταξη στην εκτόξευση τέτοιων κατηγοριών έρχεται από κατά τ’ άλλα φιλελεύθερους συμπολίτες μας (της Γαλλίας και της Δύσης γενικότερα) που δεν φαίνονται ικανοί να ξεχωρίσουν την παρείσφρηση της θεοκρατικής νοοτροπίας στην πολιτική ζωή από την υπεράσπιση μιας ευαίσθητης μειονότητας.\nΕίναι δελεαστικό, φυσικά, να υπερασπιστεί κανείς τα δικαιώματα μιας μειονότητας, ειδικά στον καιρό μας όπου η ακροδεξιά ενδυναμώνεται και οι πιο γνωστοί εκφραστές της αρέσκονται να επιτίθενται συγκεκριμένα στους μουσουλμάνους βάζοντάς τους όλους στο ίδιο τσουβάλι και ζητώντας μέχρι και την απαγόρευση του Κορανίου (όπως κάνει ο Geert Wilders στην Ολλανδία). Ποιος θα υπερασπιστεί όμως τις μειονότητες μέσα σε αυτές τις μειονότητες; Ποιος θα μιλήσει για εκείνη τη μερίδα των μουσουλμάνων γυναικών που δεν επιθυμούν να φορέσουν κανένα διακριτικό ένδυμα της θρησκείας τους και τους επιβάλλεται τέτοια ακραία αντιδραστική και απομονωτική συμπεριφορά;\nΤο ζήτημα, λοιπόν, αφορά την απόφαση ενός κοσμικού κράτους να ψηφίσει ένα νόμο σχετικό με την ασφάλεια των πολιτών –την απαγόρευση οποιουδήποτε αντικειμένου καλύπτει το πρόσωπο ενός πολίτη˙ είτε άνδρα είτε γυναίκας, είτε μουσουλμάνου είτε όχι. Τυχόν εξαίρεση της μπούρκας για χάρη του θρησκευτικού αισθήματος των μουσουλμάνων θα σήμαινε ουσιαστικά ακύρωση του νόμου, αφού η μπούρκα (εφόσον καλύπτει ολόκληρο το σώμα) θα μπορούσε να χρησιμοποιηθεί ακόμα και από άντρα για να αποφύγει την αναγνώριση από τις αρχές (όπως έχει συμβεί ήδη και συμβαίνει συχνότερα σε χώρες όπου η μπούρκα είναι πιο συνηθισμένη απ’ ότι στο δυτικό κόσμο). Τέτοια επίδραση μιας θρησκείας –οποιασδήποτε θρησκείας- στη νομοθεσία ενός κοσμικού κράτους αποτελεί οπισθοδρόμηση και δεν πρέπει να γίνεται ανεκτή.\n����� 4, 2016\tΦιλοσοφία, Πολιτική\nΟ Σπινόζα που διαβάζουμε στο έργο Πολιτεία – Πολιτική Πραγματεία δεν είναι ο αφαιρετικός μεταφυσικός της Ηθικής, αλλά ένας οξύνους πολιτικός στοχαστής που απευθύνεται σε προβλήματα της εποχής του. Προβάλλει εδώ τη λογική σαν τον κατεξοχήν οδηγό οργάνωσης και διακυβέρνησης του κράτους. Ακόμα κι αν το πολίτευμα είναι η βασιλεία, πρέπει να ακολουθεί της επιταγές της λογικής, ειδάλλως σφάλλει˙ και αν η Πολιτεία δεν έχει νόμους που συνάδουν με τους φυσικούς νόμους της λογικής, πρέπει να βλέπουμε σ’ αυτήν όχι κάτι που ανήκει στη φύση, αλλά μια χίμαιρα. (4.4)\nBaruch de Spinoza, πορτρέτο από άγνωστο ζωγράφου, το 1665\nΑν πούμε πως η Πολιτεία έχει δικαίωμα να διατάξει τους πολίτες να κάνουν αυτό που η ανθρώπινη φύση αποστρέφεται, όπως να μην αποφύγει τον θάνατό του, να σκοτώσει τους αγαπημένους του ή να γίνει μάρτυρας εναντίον του εαυτού του, είναι σαν να λέμε ότι ένας άνθρωπος έχει το δικαίωμα να είναι παράφρων ή να παραληρεί. «Με ποιες υποσχέσεις ή ποιες απειλές ένας άνθρωπος θα μπορούσε να αγαπήσει εκείνο που μισεί ή να μισήσει εκείνο που αγαπά;» (3.8). Αυτό που κάνει τους ανθρώπους καλούς πολίτες είναι η ανικανότητα να ζήσουν μόνοι τους, η ελπίδα ότι μια καλή Πολιτεία θα τους χαρίσει την ελευθερία και την ειρήνη και ο φόβος αντιποίνων αν δεν υπακούσουν στις προσταγές της. «Εκείνοι που δεν έχουν ούτε φόβο ούτε ελπίδα δεν εξαρτώνται παρά από τους ίδιους τους εαυτούς τους και είναι εχθροί του κράτους, στους οποίους έχουμε το δικαίωμα να επιβάλλουμε έναν καταναγκασμό.» (3.8). Οπότε από τη μια ο εξουσιαστής πρέπει να σεβαστεί τις ανάγκες των πολιτών του και από την άλλη οι πολίτες οφείλουν να υπακούν στους νόμους. «Κάθε πολίτης εξαρτάται όχι από τον ίδιο τον εαυτό του, αλλά από την Πολιτεία, στις ρητές διαταγές της οποίας είναι υποχρεωμένος να υπακούει…ακόμα κι αν ο υπήκοος κρίνει άδικες τις διαταγές της πολιτείας, είναι ωστόσο υποχρεωμένος να υποτάσσεται σε αυτές.» (3.5)\nΣτη συνέχεια, ο Σπινόζα απευθύνεται στο πρόβλημα του πώς θα εναρμονιστούν οι ανάγκες και οι επιθυμίες των πολιτών με τις επιταγές του κράτους. «Η πείρα έχει διδάξει στους πολιτικούς ότι όσο υπάρχουν άνθρωποι, θα υπάρχουν προβλήματα» (1.2)\nΈτσι, «το κράτος που νομίζουμε πως είναι απόλυτα μοναρχικό, είναι στην πραγματικότητα αριστοκρατικό, κι αυτό όχι με φανερό τρόπο, αλλά καμουφλαρισμένο, και γι’ αυτό είναι κακό» (6.5). Εφόσον οι καλοί πολίτες (αυτοί που υπακούν στη λογική) είναι σπάνιοι και ο βασιλιάς θα θέλει να κρατήσει την εξουσία του, θα φοβάται περισσότερο τους εσωτερικούς εχθρούς παρά τους εξωτερικούς, με αποτέλεσμα να καταπιέζει τους πολίτες.\nΧρησιμοποιεί την ιστορία με τον Οδυσσέα και τις σειρήνες, όπου αυτός είχε δώσει εντολή στους συντρόφους του να τον δέσουν στο κατάρτι και όσο κι αν τους διέταζε να τον ελευθερώσουν στο κάλεσμα των σειρήνων, να μην τον υπακούσουν. Έτσι και ο μονάρχης δεσμεύεται από τους νόμους που βρήκε όταν πήρε την εξουσία, γιατί οι πολίτες έχουν συμφωνήσει να του δώσουν αυτήν την εξουσία στη βάση αυτών των νόμων. «Πρέπει κάθε νόμος να εκφράζει μια θέληση του βασιλιά, αλλά όχι και κάθε θέληση του βασιλιά να έχει ισχύ νόμου» (7.1). Ακόμα και ένας βασιλιάς περιορίζεται από τους νόμους του κράτους, και οι πολίτες οφείλουν να μην τον υπακούσουν όταν αυτός διατάζει κάτι που είναι ενάντιο σε αυτούς.\nΟι Σύνοδοι δεν χρειάζονται σύμβουλους, όπως ο βασιλιάς, και η λειτουργία τους διαιωνίζεται καθώς η θητεία των μελών τους δεν είναι μεγάλη, σε αντίθεση με τον βασιλιά που εκτελεί το αξίωμά του ισοβίως. Μαζί με τον βασιλιά πεθαίνει και η Πολιτεία κατά κάποιον τρόπο, και πρέπει τον διάδοχό του να τον δεχτεί εκ νέου ο λαός, για να έχει πραγματική εξουσία. Σε περίπτωση ασθένειας του μονάρχη, ή μεγάλης ηλικίας ή παράλογων μεταβολών στη βούλησή του, η νομοθεσία υποφέρει κάτω από την πλήρη εξουσία του. Καθώς οι νόμοι είναι «η ψυχή του κράτους» (10.9), αυτό θα είναι πιο σταθερό χάρη στη συνέχεια που διατηρεί η Σύνοδος με την αέναη εναλλαγή των μελών της (8.3), σε σχέση πάντα με τη μοναρχία.\nΈνα τρίτο όργανο του κράτους στην αριστοκρατία είναι η Γερουσία, που έχει το δικαίωμα να καθορίζει τον τρόπο διάθεσης των φόρων, να στέλνει πρεσβευτές όπου κρίνει ότι χρειάζονται, να δίνει οδηγίες στο στρατό και να κηρύττει πόλεμο. Πρέπει σε αυτούς, λοιπόν, να δίνεται τέτοια αμοιβή ώστε να τους συμφέρει η ειρήνη και όχι ο πόλεμος. Η αμοιβή τους πρέπει να είναι ποσοστό των εξαγόμενων προϊόντων, δεδομένου ότι εν καιρώ πολέμου το εμπόριο μειώνεται. (8.19) (8.31)\nΣε μια τελευταία αξιολόγηση της αριστοκρατίας σε σχέση με τη μοναρχία, ο Σπινόζα αναφέρει ότι μπορεί μεν οι αμοιβές των μελών της Συνόδου, των Συνδίκων και των Γερουσιαστών να είναι μεγάλο έξοδο για το κράτος, αλλά η αυλή του βασιλιά είναι αιτία για μεγαλύτερες δαπάνες και που μάλιστα δεν έχουν στόχο την διαφύλαξη της ειρήνης. Επίσης, σε μια μοναρχία όλο αυτό το χρήμα πηγαίνει μόνο σε ένα μικρό μέρος του πληθυσμού, ενώ στην αριστοκρατία σ’ έναν μεγάλο αριθμό ατόμων. Επιπλέον, ο βασιλιάς και η αυλή του δεν σηκώνουν οι ίδιοι το βάρος των εξόδων αυτών ενώ η Σύνοδος, οι Σύνδικοι και οι Γερουσιαστές, που πάντα στην αριστοκρατία εκλέγονται μεταξύ των πιο πλούσιων, σηκώνουν μεγάλο μερίδιο των δημόσιων δαπανών.\nΟι νόμοι, παρόλα αυτά, είναι δυνατόν να νικηθούν, και ο μεγάλος εχθρός για τον Σπινόζα είναι ο φόβος. «Όσο καλά κι αν είναι ρυθμισμένη η Πολιτεία, όσο εξαίρετοι οι θεσμοί της, στις στιγμές της αγωνίας, όταν όλοι καταλαμβάνονται από τον πανικό, κάνουν ό,τι τους επιβάλλει ο φόβος και παραδίδονται στον μόνο άνθρωπο, γνωστό για τις ικανότητές του, με τον οποίο κατανικιέται ο φόβος, χωρίς να ενδιαφερθούν ούτε για το μέλλον ούτε για τους νόμους, και όλων τα πρόσωπα στρέφονται προς τον άνδρα που τον ανέδειξαν οι νίκες του. Τον βάζουν πάνω από τους νόμους, παρατείνουν την εξουσία του και του εμπιστεύονται όλα τα δημόσια πράγματα.» (10.10)\nΔυστυχώς ο Σπινόζα πέθανε πριν εμβαθύνει στο δημοκρατικό πολίτευμα όσο στο μοναρχικό και το αριστοκρατικό, οπότε η Πολιτική του Πραγματεία έμεινε ημιτελής. Μπορούμε όμως να διακρίνουμε σε αποσπάσματα καθ’ όλη την έκταση του κειμένου την προτίμησή του για τη δημοκρατία. Ακόμα και στα απολυταρχικά καθεστώτα παρουσιάζει τη χρησιμότητα ύπαρξης δημοκρατικών στοιχείων.\nΠεραιτέρω, σε προηγούμενο έργο του, τη Θεολογικό-Πολιτική Πραγματεία, γράφει:\n«Σε μια δημοκρατία υπάρχει μικρότερος κίνδυνος για μια κυβέρνηση να φερθεί ανορθολογικά, καθώς είναι πρακτικά αδύνατο για την πλειοψηφία μιας συνέλευσης, αν είναι κάποιου μεγέθους, να συμφωνήσει στην ίδια ανοησία.» (κεφ. 16)\n«Αυτό το σύστημα διακυβέρνησης [η δημοκρατία] είναι αναμφίβολα το καλύτερο και τα μειονεκτήματά του είναι λιγότερα επειδή είναι πιο κοντά στην ανθρώπινη φύση.» (κεφ. 20)\n����� 4, 2016\tΙστορία, Φιλοσοφία, Επιστήμη\n«Είναι πολύ πιθανό ότι χωρίς τους Άραβες, ο σύγχρονος Ευρωπαϊκός πολιτισμός δεν θα είχε ανεγερθεί καν»\nΈνας αστρονόμος υπολογίζει τη θέση ενός αστέρα με σφαιρικό αστρολάβο (16ος αιώνας) (photo)\nΟ Ριχάρδος ο Λεοντόκαρδος στην πρώτη Σταυροφορία (photo)\nΤο να αποδώσουμε την πτώση μιας αυτοκρατορίας σε έναν στοχαστή είναι, προφανώς, υπερβολή. Η ανέλιξη της πνευματικής δραστηριότητας σε κάθε κοινωνία απαιτεί, ή τουλάχιστον υποβοηθείται, από της ειρήνη και τον πλούτο. Η παρουσία εξωτερικών εχθρών, με την υπαρξιακή απειλή προς έναν πολιτισμό που αυτή συνεπάγεται, αποτελεί από μόνη της παράγοντα συντηρητισμού ή και οπισθοδρόμησης, με τον εμποδισμό της σκέψης να ανατροφοδοτεί την οικονομική και πολιτική παρακμή και το ανάποδο, σε φαύλο κύκλο˙ και το χαλιφάτο δεν αποτέλεσε εξαίρεση στον κανόνα. Αν, λοιπόν, οι Σταυροφόροι και οι Μογγόλοι αποτέλεσαν το τέλος της χρυσής εποχής της πολιτικής και οικονομικής κυριαρχίας των Αράβων, ο σφετερισμός της σκέψης από τη θρησκεία, που σχηματοποιείται στο πρόσωπο του al-Ghazali, υπήρξε το τέλος της χρυσής εποχής της πνευματικής ζωής των Αράβων. Δεδομένου μάλιστα ότι το χαλιφάτο άρχισε να χάνει εδάφη από Ισπανούς και Μογγόλους πάνω από έναν αιώνα μετά από το θάνατο του al-Ghazali, μπορούμε να πούμε πως η παρακμή της φιλοσοφίας προηγήθηκε της γεωπολιτικής οπισθοχώρησης και της οικονομικής συρρίκνωσης που ακολούθησε.\nHillel Ofek – Why the Arabic world turned away from science (The New Atlantis, 2011)\nThe Economist – Self-doomed to failure (2002)\nDave Fromkin – Neil deGrasse Tyson, Imam al-Ghazali and the effect of Islam on Science (YusufCaudhary, 2013)\nWikipedia – Science in the medieval Islamic world\nWikipedia – Al-Ghazali\nΜπορείτε να δείτε και το ντοκιμαντέρ Science and Islam του BBC, μια ωραιοποιητική εκδοχή της ιστορίας.\n�������� 24, 2016\tΙστορία


Νέο αμοιβαίο κεφάλαιο Euroxx Hellenic Recovery Balanced Fund - ΣΥΝΕΙΔΗΣΗ\nΣΥΝΕΙΔΗΣΗ › Νέο αμοιβαίο κεφάλαιο Euroxx Hellenic Recovery Balanced Fund\nΣΥΝΕΙΔΗΣΗ • 17 Απρ 2018 11:19:27 EEST Ελλαδα\nΝέο αμοιβαίο κεφάλαιο Euroxx Hellenic Recovery Balanced Fund. Η Euroxx Χρηματιστηριακή, η μεγαλύτερη ιδιωτική μη τραπεζική εταιρία παροχής επενδυτικών υπηρεσιών στην Ελλάδα (Α.Ε.Π.Ε.Υ), στο πλαίσιο της διεύρυνσης των υπηρεσιών και προϊόντων που προσφέρει στο επενδυτικό κοινό, προχωρά στη διάθεση του νέου Αμοιβαίου Κεφαλαίου Euroxx Hellenic Recovery Balanced Fund, με τη συνεργασία της Πειραιώς Asset Management ΑΕΔΑΚ, μέλος του Ομίλου της Τράπεζας Πειραιώς.\nΠρόκειται γιαμικτό Αμοιβαίο Κεφάλαιο με ελληνικό προσανατολισμό,που επενδύει κυρίως σε ομολογίες ή και μετοχές ή και σε καταθέσεις και σε μέσα χρηματαγοράς, που εκδίδονται από εκδότεςμε καταστατική έδρα στην Ελλάδα.Το Αμοιβαίο Κεφάλαιο απευθύνεται σε επενδυτές με μακροπρόθεσμο επενδυτικό ορίζοντα που επιθυμούν να τοποθετηθούν στην Ελλάδα και να επωφεληθούν από την πορεία εταιρειών εισηγμένων στο Ελληνικό Χρηματιστήριο και των τίτλων σταθερού εισοδήματος και μέσων χρηματαγοράς της εγχώριας αγοράς.\nΗ Euroxx Χρηματιστηριακή Α.Ε.Π.Ε.Υ. απευθύνθηκε για τη σύσταση του νέου Αμοιβαίου Κεφαλαίου στην Πειραιώς Asset ManagementΑΕΔΑΚ, βασιζόμενη στην τεχνογνωσία και την πολυετή εμπειρία της στη διαχείριση ΟΣΕΚΑ. Η Πειραιώς Asset Management ΑΕΔΑΚ είναι εταιρεία διαχείρισης Αμοιβαίων Κεφαλαίων διευρυμένου σκοπού και συγκαταλέγεται ανάμεσα στις κορυφαίες εταιρείες διαχείρισης κεφαλαίων στην Ελλάδα. Διαχειρίζεται Αμοιβαία Κεφάλαια (ΟΣΕΚΑ) και παρέχει υπηρεσίες διαχείρισης θεσμικών και ιδιωτικών χαρτοφυλακίων.\nΚαθήκοντα Θεματοφύλακα του Αμοιβαίου Κεφαλαίου ασκείη Τράπεζα Πειραιώς.\nΤο έντυπο των Βασικών Πληροφοριών για τους Επενδυτές (KIID) του ΟΣΕΚΑ Euroxx Hellenic Recovery Balanced Fund και το ενημερωτικό δελτίο διατίθενται στην ιστοσελίδα της Euroxx Χρηματιστηριακή Α.Ε.Π.Ε.Υ. www.euroxx.grκαι στο δίκτυο διανομής της.\nΟΙ ΟΣΕΚΑ ΔΕΝ ΕΧΟΥΝ ΕΓΓΥΗΜΕΝΗ ΑΠΟΔΟΣΗ ΚΑΙ ΟΙ ΠΡΟΗΓΟΥΜΕΝΕΣ ΑΠΟΔΟΣΕΙΣ ΔΕΝ ΔΙΑΣΦΑΛΙΖΟΥΝΤΙΣ ΜΕΛΛΟΝΤΙΚΕΣ.\nΣωματείο Εργατοϋπαλλήλων ΟΤΑ Αιτωλοακαρνανίας: Περί Δικαίου\nΤραγωδία στο Ξυλόκαστρο! Χωρίς τις αισθήσεις τους ανασύρθηκαν δύο πεζοπόροι


XRS'21 2wd buggy championship 16/5/21\nΑγώνας μετά απο ...... .....πολυ καιρο για το XrayRacingSeries εγινε στην astroturf πιστα FRT. Πολυ δουλειά χρόνος κι εξοδα αλλα το αποτελεσμα μας αποζημιωσε αφου ολοι οι αγωνιζόμενοι ακόμα και οι πιο δυσπιστοι εφυγαν ικανοποιημένοι. Θελουμε για αλλη μια φορα να ευχαριστήσουμε τους δωροθέτες μας που τους αναφέρουμε αναλυτικά στο facebook.\nΣτον Γ τελικό είχαμε τον αγαπητό Αργίτη οδηγό Κιντή που φιλοτέχνησε τα πολύ όμορφα νούμερα του αγώνα κι εφερε και τις σαμπάνιες να κερδίζει μπροστά απο τον Ντένις Ζωγόγιαννη με την πολυ δροσερή πορτοκαλί τέντα του και 3ο τον κο Καραβάνα Νικόλα που δε βάλαμε τυχαία μπροστά απο το ονομά του το κύριος. Ο κος Καραβάνας λοιπόν πέρασε τον αλλο κύριο τον Νικολοπουλο μια κόντρα που εχει βαθιές ρίζες πίσω στο παρελθόν. Ο Λυγνός Μάνος με κάποιες ατυχίες και μεγαλύτερη οτι εχει αδερφο τον Ακη πήρε την 5η θεση. Στην 6η ο "παρθένος" Τριγκας που μάλλον του άρεσε και κανε και ιδιαιτερη γυμναστική για τους αγώνες(τζετ σκι). Ο Κωστάκης ενω ξεκινουσε 2ος εμεινε πιο πισω αλλα οκ παιδακι ειναι θα μαθει πολυ γρηγορα και θα κανει οτι τα αλλα παιδακια για τα οποια θα πουμε παρακατω. Στην 8η ο μικρουλης Νεραντζης με το αγαπημένο του ριγε μπλουζάκι, τι διαολο δε θα λιωσει τοσους αγωνες εχει βγαλει. Στην 9η θεση αλλά παντα εκει κοντα μας ο Αντωνακακης. Να ξερετε ειναι κατι τυπακια σαν αυτον στην πιστα που δεν φαινονται δεν ακουγονται απλα κανουν ησυχα τη δουλεια τους αλλα οση αξια εχει ο 1ος εχουν και αυτοι γιατι απλα δε θα υπηρχε πρωτος αν δεν υπηρχαν αυτοι.\nΣτο Β τελικό ηταν εκπληξη γιατι τον περιμεναμε στον Α νικητής ο Τσιουγκος που μαλλον τον επιασαν στον υπνο στα προκριματικα. Σχετικα ευκολα πηρε 2 πρωτες μπροστα απο τον αρχαιο μυθο Σωτηροπουλο που τσουτσουρισε η καρδουλα του που επιασε sanwa ξανά. Στην 3η θεση ο Ρουτσολιας που ζηταει κι αλλα αλματα και μαλλον εχει δικιο θα το προσπαθησουμε συντομα. Στην 4η θεση ο rcring Νικολακοπουλος που παλεψε αρκετα με τον Σωτηροπουλο αλλα το τελευταιο πενταλεπτο του κοστισε. Ο αλλος αδερφος Λυγνος ο Ακης δε του φτανε το δικο του πηρε και του αδερφου του να χαλασει αλλα ευτυχως τα πηγε καλα αν και τον ακουγα στην εξεδρα να... κρυωνει...ημαρτον παναγια μου. Ο Δεδοτσης μετα απο πολυ καιρο ετρεξε αγωνα και δυνατο αγωνα οποτε χορευε τσαμικο στην εξεδρα απο την τρεμουλα. Και φτασαμε στο καλο. Διαμαντης και Παπαδοπουλος μιναρας. Ισοβαθμια μετα απο μεγαλη κοντρα ολη μερα και τελικο νικητη το φιδακι αφου ειχε καλυτερο προκριματικο. Η κοντρα να ξερετε παει τωρα για 13/6 στα τουρινγκ. Ο Μπακιρτζης του ρθε Κυριακη πρωι ετσι ξαφνικα να ρθει να τρεξει, ποτε δεν ειναι αργα. Και τον τελικο εκλεισε ο "παω πισω στα παλια"-όπισθεν Σιδηροπουλος.\nΑ τελικός και τα πραγματα πολυ δυνατα και πολυ δυσκολα για τις μεγαλυτερες ηλικιες. 1-2 στην εκκινηση 19αρηδες. Ο πρωταθλητής Ελλάδος 2wd Ιωαννιδης pole και πολυ κοντα του Κουρετας Δ 2ος. Καπως πηγε και καταφερε να χωθει καπου εκει αναμεσα ο Μητροπουλος και πισω του αλλο διαόλι ο Πάνος Θεοδωροπουλος. 5ος ο εμπειρος παλαιοτερος πρωταθλητής Ελλάδος Αμαξας 6ος ο φοβερος κομικ φατσα Κουρετας Ανδ ο πιο μικρουλης και πιο ατακτουλης οδηγικα. Στο σπιτι μου λεει ο μπαμπας του ειναι αλλο παιδι, ησυχο υπακουο, διαβαστερο. Ενας μαγκας ενας πολλα βαρυς στην 7η θεση εκκινησης ο Ισαακιδης που χει ντουγκλα το μουστακι. Στην 8η ο περσινος πρωταθλητης XRS'20 Kαλαντζακης 9ος ο Δημητροπουλος που βασικα τρεχει 4wd και 10ος αλλη εκπληξη ο Δριβελας. Το 1ο πενταλεπτο το πηρε σχετικα ανετα ο Ιωαννιδης αφου καταφερε να ξεφυγει κανα δυο δευτερολεπτα μπροστα και να ρολαρει μεχρι τον τερματισμο. Ε λεμε οκ εδω τελειωνει ο αγωνας. Θα παει ανετος για το 2ο και τελος. Ειχαν καποιες αντιρρησεις οι υπολοιποι. Τρομερες εκκινησεις απο Κουρετα κρατησαν τον Ιωαννιδη απο το να ξεφυγει και μετα προλαβαινε κι εμπαινε στη μαχη και ο Θεοδωροπουλος οποτε ολα παιχτηκαν στον τελευταιο γυρο του τελευταιου πενταλεπτου. Ολα τα 5λεπτα μπορειτε να τα δειτε στα πολυ ομορφα βιντεο που τραβηξε ο Χρηστος Κιντης στο FB. O Μητροπουλος μου λεει με τρακαραν οποτε ειδε τα βιντεο και μου λεει καλα εκαναν και με τρακαραν με τοσες βλακειες που εκανα. Ο αλυταρχης ηταν σχετικα καλος οχι αψογος αλλα το παλεψε γιατι υπηρχαν μαχες σε ολο το μηκος της πιστας. Ο πρωταθλητης μας Καλαντζακης εκανε πολυ καλη εμφανιση αφου καταφερε να ειναι ο πρωτος απο τους μεγαλους πισω απο το πιτσιρικοβαθρο. Νεος πρωταθλητης XRS'21 o Θεοδωροπουλος Πανος. Σας ευχαριστουμε ολους για την υποστηριξη και τα καλα σας λογια. Εις το επανιδειν.\n1Θεοδωροπουλος Π. 2Ιωαννιδης Δ. 3Κουρετας Δ. 4Καλαντζακης 5Δημητροπουλος 6Μητροπουλος 7Αμαξας 8Ισαακιδης 9Δριβελας 10Κουρετας Ανδ.\n1Τσιουγκος 2Σωτηροπουλος 3Ρουτσολιας 4Νικολακοπουλος 5Λυγνος Α 6Δεδοτσης 7Διαμαντης 8Παπαδοπουλος Τακης 9Μπακιρτζης 10Σιδηροπουλος\n1Κιντης 2Ζωγογιαννης 3Καραβανας 4Νικολοπουλος 5Λυγνος Μ 6Τριγκας 7Θεοδωροπουλος Κ. 8Νεραντζης 9Αντωνακακης


Κωδικός προϊόντος: 791.840.01\nΚάλυμμα για υποπόδιο με αποθ. χώρο:\nΤομέας προϊόντος:0126 Υποπόδια Σχεδιαστής:Ola Wihlborg Ομάδα Στυλ:Δεν βρέθηκαν αποτελέσματα Εμπορικές Ετικέτες:Δεν βρέθηκαν αποτελέσματα Αριθμός τύπου:\nΚάλυμμα για υποπόδιο με αποθ. χώρο: Αφαιρούμενο κάλυμμα:\nΜεγάλος, πρακτικός αποθηκευτικός χώρος κάτω από το κάθισμα. Μπορείτε να το χρησιμοποιήσετε ως επιπλέον κάθισμα ή μια αναπαυτική επέκταση του καναπέ σας. Μπορείτε εύκολα να διατηρήσετε το κάλυμμα καθαρό, γιατί αφαιρείται και χρειάζεται στεγνό καθάρισμα. 5 χρόνια δωρεάν εγγύηση. Διαβάστε σχετικά με τους όρους στο φυλλάδιο της εγγύησης.


WELLFED – bemypet\nΤροφή κατάλληλη για γατάκια μέχρι ενός έτους, για εγκυμονούσες και θηλάζουσες γάτες . Πλήρες, ισορροπημένο γεύμα ανώτερης ποιότητας από 100% φρέσκο κρέας μαγειρεμένο στον ατμό χωρίς υδατάνθρακες .Κτηνιατρικά ελεγμένη, με...\n6 TΜΧ. (5+1 ΔΩΡΟ)\nWELLFED KITTEN ME ΚΟΤΟΠΟΥΛΟ KAI ΛΑΔΙ ΣΟΛΟΜΟΥ 400g\nWELLFED ADULT ME ΚΟΤΟΠΟΥΛΟ ΚΑΙ ΓΑΛΟΠΟΥΛΑ 200gr\nΤροφή κατάλληλη για ενήλικες γάτες χαμηλή σε μαγνήσιο (0,03-0,04%) και πλούσια σε ταυρίνη. Πλήρες, ισορροπημένο γεύμα ανώτερης ποιότητας 100% φρέσκο κρέας μαγειρεμένο στον ατμό. Κτηνιατρικά ελεγμένη, με γευστικότητα, άρωμα και υφή σύμφωνη με την φύση...\nWELLFED ADULT ΜΕ ΒΟΔΙΝΟ ΚΑΙ ΠΑΠΙΑ 200g\nΤροφή κατάλληλη για ενήλικες γάτες χαμηλή σε μαγνήσιο (0,03-0,04%) και πλούσια σε ταυρίνη. Πλήρες, ισορροπημένο γεύμα ανώτερης ποιότητας 100% φρέσκο κρέας μαγειρεμένο στον ατμό. Κτηνιατρικά ελεγμένη, με γευστικότητα, άρωμα και υφή σύμφωνη με την...\nWELLFED YOUNG STERILISED ΓΑΛΟΠΟΥΛΑ & ΒΟΔΙΝΟ 100gr\nΤροφή κατάλληλη για στειρωμένα νεαρά γατάκια μετά τον 6ο μήνα έως και 2 χρόνια. Με γαλοπούλα & βοδινό. Από την στιγμή της στείρωσης αλλάζει ο μεταβολισμός τους, οπότε χρειάζονται τροφή...\nWELLFED YOUNG STERILISED ΓΑΛΟΠΟΥΛΑ & ΒΟΔΙΝΟ 200gr\nWELLFED URINARY ΚΟΤΟΠΟΥΛΟ & ΒΟΔΙΝΟ ΜΕ CRANBERRIES 100gr\nΤροφή κατάλληλη για ενήλικες στειρωμένες γάτες με προβλήματα στο ουροποιητικό. Από την στιγμή της στείρωσης αλλάζει ο μεταβολισμός τους, οπότε χρειάζονται τροφή εμπλουτισμένη με L-ΛΥΣΙΝΗ: για την βιοσύνθεση πρωτεϊνών και...\nWELLFED URINARY ΚΟΤΟΠΟΥΛΟ & ΒΟΔΙΝΟ ΜΕ CRANBERRIES 200gr


«Του χρόνου, ελπίζω να καταφέρω κάτι καλό…»\nΠαρασκευή 1 Νοεμβρίου 2013 18:24\nΤο athleticlarissa δίνει λόγο στους νεαρούς και ταλαντούχους ποδοσφαιριστές του Νομού μας, μέσα από την στήλη «Τα ποδοσφαιρικά νιάτα της Λάρισας», την οποία και καθιερώσαμε από πέρυσι με μεγάλη επιτυχία. Αυτή την εβδομάδα μαζί μας ο ποδοσφαιριστής της Πελασγιώτιδας, o Νίκος Γελαλής.\nΟ εν λόγω παίκτης, μίλησε για τα πρώτα του ποδοσφαιρικά βήματα, την ομάδα του και τους στόχους που έχει φέτος, τα όνειρά του, την Μικτή Νέων, αλλά και τον σοβαρό τραυματισμό που τον πήγε πίσω... Αναλυτικά η συνέντευξη:\nΑρχικά, θα μπορούσες να μας πεις τι σχέδια και τι όνειρα έχεις για το μέλλον;\n«Θα ήθελα πολύ, να ασχοληθώ επαγγελματικά με το ποδόσφαιρο. Από εκεί και πέρα, φέτος ήθελα πολύ να βγω πρώτος σκόρερ, όμως έτυχε και τραυματίστηκα πολύ σοβαρά, με αποτέλεσμα να χάσω το μεγαλύτερο μέρος της χρονιάς, επομένως δεν μπορώ να το καταφέρω. Του χρόνου, ελπίζω να καταφέρω κάτι καλό».\nΠες μας δυο λόγια για αυτόν τον τραυματισμό που έπαθες.\n«Έπαθα ρήξη χιαστού. Κυριολεκτικά εκείνη την στιγμή, το πόδι κόλλησε κάτω στο γήπεδο. Ο γιατρός, μου είπε πως πρέπει να μείνω εκτός για έξι μήνες. Αποθεραπεία θα ξεκινήσω από την Δευτέρα στο Απολλώνειο. Στεναχωρήθηκα πολύ που μου συνέβη αυτό, γιατί φέτος, ήθελα να κάνω την χρονιά μου. Όλοι μου έλεγαν ότι φέτος ήταν η χρονιά μου, ήθελα να βγω και πρώτος σκόρερ στην ομάδα μου και με την Μικτή να πάω καλά, ούτως ώστε να φύγω σε κάποια άλλη ομάδα, πιο επαγγελματική. Θέλω να αγωνιστώ κάποια στιγμή σε υψηλό επίπεδο».\nΗ Πελασγιώτιδα, φέτος τι στόχο έχει; Πιστεύεις ότι θα καταφέρει να τον πετύχει;\n«Φέτος, στόχος μας είναι μόνο η άνοδος. Πιστεύω ότι μπορούμε να ανέβουμε και είναι στο χέρι μας. Τρεις ομάδες είναι τα φαβορί από τον Όμιλό μας. Εμείς και οι δύο ομάδες από τον Τύρναβο, ο Αστέρας και η Ακαδημία. Έχουμε ένα ματς μπροστά μας, την αγωνιστική που έρχεται απέναντι στους Γόννους, που πιστεύω ότι θα το πάρουμε».\nΗ Πελασγιώτιδα, βασίζεται κυρίως σε νέα παιδιά, αλλά έχει και κάποιους έμπειρους παίκτες. Υπάρχει συνεργασία μεταξύ σας;\n«Ναι φυσικά. Μας βοηθάν πάρα πολύ οι μεγαλύτεροι. Και μέσα στο παιχνίδι, αλλά και στις προπονήσεις. Αν δουν ότι αγχωνόμαστε, μας λένε να παίξουμε ήρεμα. Επίσης, μας δίνουν συμβουλές για να γινόμαστε καλύτεροι. Έχουμε καλό κλίμα στην ομάδα και είμαστε όλοι μια γροθιά».\nΟι σχέσεις σας με τον προπονητή σας, τον κύριο Τζουρτζουκλή ποιες είναι;\n«Οι σχέσεις μας, είναι μια χαρά. Πρόκειται για έναν καλό και έμπειρο προπονητή, που μας βοηθάει πολύ. Το καλό είναι, ότι εμπιστεύεται πολύ τα νέα παιδιά και δίνει ευκαιρίες».\nΠιστεύεις ότι πρέπει κι άλλες ομάδες να δώσουν τον πρώτο λόγο σε νέους ποδοσφαιριστές;\n«Ταλέντο στην Λάρισα υπάρχει. Δεν αξιοποιείται όμως όπως πρέπει. Κατά την γνώμη μου, πιστεύω ότι ένας νεαρός ποδοσφαιριστής με ταλέντο, το καλύτερο που πρέπει να κάνει είναι να φύγει και να πάει σε κάποια άλλη πόλη, όπου υπάρχουν ομάδες, που ασχολούνται περισσότερο με τις υποδομές και δουλεύουν πάνω σε αυτές. Πιστεύω ότι πρέπει και τα γήπεδα να είναι καλύτερα».\nΕσείς αντιμετωπίζετε πρόβλημα με το γήπεδο στο οποίο αγωνίζεστε;\n«Εμείς, όχι ιδιαίτερα, γιατί είναι και μεγάλο γήπεδο και μπορούμε να κυκλοφορήσουμε την μπάλα. Έχουμε παίξει όμως, εκτός έδρας σε γήπεδα που είναι πολύ μικρά και μας δυσκόλεψαν πολύ. Πιστεύω ότι πρέπει να φτιαχτούν καινούρια γήπεδα, ώστε και ποδόσφαιρο σωστό να παίζεται, αλλά να μην έχουμε και τραυματισμούς».\nΠως κρίνεις το επίπεδο των ερασιτεχνικών πρωταθλημάτων, σε σχέση με προηγούμενα χρόνια;\n«Φέτος, το πρωτάθλημα είναι καλό και υπάρχει καλό επίπεδο σε όλες τις κατηγορίες. Ειδικά στα παιχνίδια που έπαιξα μου άρεσε αρκετά».\nΠόσα χρόνια παίζεις ποδόσφαιρο και σε ποιες ομάδες έχεις αγωνιστεί;\n«Έχω έξι χρόνια που παίζω ποδόσφαιρο. Ξεκίνησα από την Πελασγιώτιδα, την ομάδα που παίζω τώρα. Από τα τμήματα junior βρίσκομαι εδώ και θέλω να συνεχίσω και του χρόνου και σε μεγαλύτερη κατηγορία».\nΜπορείς να κάνεις ένα σχόλιο για την Μικτή;\n«Φέτος, η Μικτή Νέων έχει πάρα πολύ καλή ομάδα. Πιστεύω ότι θα τερματίσει πρώτη. Η συνεργασία με τον προπονητή είναι άψογη και πιστεύω ότι και αυτό θα βοηθήσει αρκετά την ομάδα».\nΠες μας δυο λόγια για την συνεργασία αυτήν με τον κύριο Μπίζιο.\n«Ο κύριος Μπίζιος και ο κύριος Φώλλας, είναι πάρα πολύ καλοί προπονητές. Μας βοηθάν αρκετά και μας μαθαίνουν πώς να παίζουμε καλό ποδόσφαιρο. Φέτος τους γνώρισα και τους δύο και έχω τις καλύτερες εντυπώσεις».\nΠιστεύεις ότι κάποια από τις άλλες ομάδες που είναι στον Όμιλο της Μικτής, μπορεί να σταθεί εμπόδιο;\n«Νομίζω, ότι μόνο η Πιερία θα μπορεί να κοντράρει την Λάρισα. Και πέρυσι, αυτοί βγήκαν πρώτοι, αλλά πιστεύω ότι και φέτος, μόνο αυτοί θα μπορούν να ανταγωνιστούν την ομάδα της Λάρισας».\nΤην ΑΕΛ, πως την βλέπεις;\n«Το μόνο σίγουρο είναι ότι φέτος θα ανεβεί. Από εκεί και πέρα, πρέπει να παίξουν τα νέα παιδιά και να δοθούν ευκαιρίες να παίξουν τα νέα παιδιά. Η ομάδα έχει ένα καλό σύνολο και καλό προπονητή. Πρέπει να κοιτάξουν επίσης και πιτσιρικάδες από το ερασιτεχνικό».\nΕίναι όνειρο σου να παίξεις στην ΑΕΛ;\n«Φυσικά. Όλοι οι Λαρισαίοι θέλουν να παίξουν στην ΑΕΛ».\n«Χάλια. Καμιά σύγκριση με το ποδόσφαιρο που έχουν σε άλλες χώρες. Εδώ στήνονται παιχνίδια, δεν έχουμε καλές διαιτησίες και δεν παίζεται και καλό ποδόσφαιρο μέσα στο γήπεδο, σε όποια κατηγορία και να κοιτάξει κάποιος».\nΤι μπορεί να αλλάξει, για να διορθωθεί αυτήν η κατάσταση;\n«Όλα. Οι διαιτητές πρέπει να γίνουν καλύτεροι. Στα στημένα παιχνίδια, πρέπει να τιμωρούνται αυτοί που ευθύνονται, αλλά δεν γίνεται τίποτα».\nΕίχατε προβλήματα ποτέ με διαιτησίες εδώ στην Λάρισα, με την Πελασγιώτιδα;\n«Ναι είχαμε κι εμείς κάποια προβλήματα με διαιτητές. Οι περισσότεροι διαιτητές, πιστεύω ότι είναι μέτριοι. Στα εκτός έδρας παιχνίδια, ειδικά σε χωριά, έχει τύχει αρκετές φορές οι διαιτητές να φοβούνται και να παίζουν έδρα. Αυτό δεν είναι σωστό, γιατί έτσι αδικούνται οι ομάδες της Λάρισας».\nΠοιον ποδοσφαιριστή θαυμάζεις από το εξωτερικό;\n«Τον Κριστιάνο Ρονάλντο, γιατί είναι παιχταράς».\n«Θα ήθελα να ευχαριστήσω τον προπονητή μου στη Πελασγιώτιδα, καθώς επίσης και όλους τους διοικούντες της ομάδας. Επίσης, θέλω να ευχαριστήσω τον κύριο Μπίζιο, αλλά και τον κύριο Αλεξούδη, διότι πέρυσι με βοήθησε πάρα πολύ».


Ελλάδα-Ρωσία | ΕΙΔΗΣΕΙΣ - ΡΩΣΙΑ - Κατά 50% τον Ιούλιο άνοδος της θνησιμότητας στη Μόσχα λόγω καύσωνα\nΌπως ανακοινώθηκε, η θνησιμότητα αυξήθηκε κατά 8,6% σε όλη τη Ρωσία τον Ιούλιο σε σχέση με την ίδια περυσινή περίοδο λόγω του χωρίς προηγούμενο καύσωνα.\nΣύμφωνα με το πρακτορείο Ιντερφάξ, ο Ιούλιος φέτος στη Ρωσία χαρακτηρίστηκε από μια μη φυσιολογική ζέστη, πράγμα που μεταφράσθηκε σε αύξηση των θανάτων.\nΗ άνοδος του ποσοστού της θνησιμότητας στη Μόσχα που ανακοινώθηκε σήμερα από το υπουργείο συμφωνεί με τις πληροφορίες που είχαν γίνει γνωστές στις αρχές Αυγούστου από τις υπηρεσίες του ληξιαρχείου της ρωσικής πρωτεύουσας.\n"Τον Ιούλιο καταγράψαμε 14.340 θανάτους στη Μόσχα, δηλαδή 4.824 θανάτους περισσότερους απ' ότι τον Ιούλιο 2009" είχε ανακοινώσει τότε μία εκ των υπευθύνων των υπηρεσιών του ληξιαρχείου της ρωσικής πρωτεύουσας, η Εβγκένια Σμιρνόβα.\nΛέξεις Κλειδιά: θνησιμότητα, Μόσχα, στοιχεία, υπουργείο, δημοσιότητα, αυξήθηκε, καύσωνας


Hotel Rachel (Αγ. Μαρίνα - Αίγινα) - Exodos24\nHome Ξενοδοχεία & Ταξίδια Hotel Rachel (Αγ. Μαρίνα – Αίγινα)\nHotel Rachel (Αγ. Μαρίνα – Αίγινα)\nΤο Ξενοδοχείο Rachel βρίσκεται στο κέντρο της Αγίας Μαρίνας στο όμορφο Νησί της Αίγινας. Η πρώτη εντύπωση των επισκεπτών είναι το άμεσο και φιλικό περιβάλλον.\nΕπίσης το Ξενοδοχείο Rachel διαθέτει χώρο υποδοχής, σαλόνι, τραπεζαρία – χώρο πρωινού και Cafe – Bar.\nΤα δωμάτια του ξενοδοχείου διαθέτουν WC, Ντους, Μπαλκόνι και είναι πλήρως εξοπλισμένα μεΑυτόνομο Κλιματιστικό, Έγχρωμη τηλεόραση, Ψυγείο, και Τηλέφωνο.\nΤα περισσότερα δωμάτια διαθέτουν μπαλκόνι με θέα στην θάλασσα και την παραλία της Αγίας Μαρίνας.\nH υπέροχη, αμμώδη παραλία της Αγίας Μαρίνας βρίσκεται μπροστά από το ξενοδοχείο Rachel σε απόσταση μόλις 20 μέτρων και είναι ιδανική για παιδιά αλλά και για ενήλικες που μπορούν να απολαύσουν την ηλιοθεραπεία και το μπάνιο τους.\nΈνα από τα μεγάλα πλεονεκτήματα του Ξενοδοχείου Rachel είναι η εξαιρετική τοποθεσία του που καθιστά εύκολη την μετακίνηση, καθώς ο επισκέπτης μπορεί να μεταβεί πεζός σε οποιοδήποτε σημείο της Αγίας Μαρίνα σε χρόνο μόνο λίγων λεπτών. Το λιμάνι και η παραλία της Αγίας Μαρίνας καθώς και τα καταστήματα της περιοχής όπως mini market, φούρνος, εστιατόρια, ταβέρνες, τουριστικά κ.α, βρίσκονται σε απόσταση λίγων μέτρων από το Ξενοδοχείο. Επίσης πολλά μνημεία και αξιοθέατα όπως ο Ναός της Αφαίας και ο Ναός του Άγιου Νεκτάριου βρίσκονται σε απόσταση λίγων χιλιομέτρων από το ξενοδοχείο Rachel και είναι εύκολη η μετάβαση των επισκεπτών μας σε αυτά.\nΟδός Κυριάκου Γαλάρη, Αγια Μαρίνα – Αίγινα\nΤηλ. Γραμμές: 22970 32168 – 32425\nΚιν. Τηλ.: (0030) 69 32304093\nFax: 22970 32425\nE – Mail: info@hotelrachel.com\nFB Page: www.facebook.com/pages/Hotel-Rachel/497738003606811\n01/03 έως 30/06 και 01/09 έως 30/09\nΜονόκλινο 25€ από 50€\nΔίκλινο 30€ από 60€\nΤρίκλινο 37,5€ από 75€\n01/07 έως 31/08\nΜονόκλινο 50€ από 60€\nΔίκλινο 55€ από 80€\nΤρίκλινο 66€ από 96€\n*Σε όλες τις προσφορές συμπεριλαμβάνεται πρωινό\nrachel coupon newhotel rachelhotel rachelhotel rachelhotel rachelhotel rachelhotel rachelhotel rachelhotel rachelhotel rachelhotel rachel\nΗ εικόνα που στοίχειωσε την υφήλιο\nΜισοϊδιωτικά τα ΑΕΙ (αλλά δεν το λέμε…)\nΔημήτρης Καραδήμος Live @ Απλά Ελληνικά | 13.04.2014\nΦωτογραφία της ημέρας: Οι Μπαχάμες από το διάστημα\nΑπλά δεν.. ! – Πώς θα καταλάβεις ότι δεν σε βλέπει σοβαρά ανάλογα με το ζώδιο του;\nΠροηγουμενο αρθροGoodfellas Cafe-bar | 17.05.2014 Επομενο αρθροΚέρδισε ένα 3ήμερο στο Pension Margarita (Σκιάθος)


ΠΟΥΛΙ (αποσυμβολισμός) ~ SiriusANews\n12:47:00 π.μ. ΣΥΜΒΟΛΑ No comments\nΣτην αλχημεία τα πουλιά είναι δυνάμεις εν δράσει. Η έννοιά τους καθορίζεται από τη θέση τους. Ανυψούμενα κατά τον ουρανό εκφράζουν εξιδανίκευση, ενώ κατερχόμενα κατακρήμνιση και συμπύκνωση. Τα δυο σύμβολα ενωμένα στην ίδια εικόνα εκφράζουν απόσταξη. Τα σμήνη πουλιών, όμως, - αφού η πολλαπλότητα εκφράζει πάντα άρνηση – μπορούν να έχουν κακεντρεχή σημασία, όπως τα σμήνη των εντόμων που συμβολίζουν δυνάμεις εν διαλύσει, βρίθουσες, κατακερματισμένες. Αυτή την έννοια έχουν οι όρνιθες της Στυμφαλίας στο μύθο του Ηρακλή. Τα πουλιά που ανυψώνονται από τη λίμνη (ψυχή) (συμβολική του πνευματικού λιμνάσματος και παράλυσης) συμβολίζουν τις διεστραμμένες και πολλαπλές επιθυμίες. Το γιγάντιο πουλί είναι πάντα σύμβολο μιας δημιουργικής θεότητας. Είναι επίσης σύμβολο της καταιγίδας.\nΤο πουλί, έχει έναν δυνατό ανταγωνιστή το φίδι. Αυτή η έχθρα εμφανίζεται μόνο με ηθικό χαρακτήρα στη Δύση. Στην Ινδία, πρόκειται μόνο για αντιπαράθεση των φυσικών στοιχείων: η ηλιακή δύναμη ενάντια στην υγρή αντιπαράθεση των φυσικών στοιχείων: η ηλιακή δύναμη ενάντια στην υγρή ενέργεια των γήινων νερών.\nΠΗΓΗ: JUAN EDUARDO CIRLOT «Το λεξικό των Συμβόλων).


Α.Σ.Π.Αστυνομικών Θεσ/νίκης: Ποιο επάγγελμα μετράει τόσους νεκρούς, τραυματίες και ανάπηρους; Άρθρο του ΔΟΛΜΑ Χρήστου\nΜετά τα τελευταία γεγονότα της 6ης Δεκέμβρη με τους τραυματισμούς των συναδέλφων και τις ρίψεις μολότοφ από τις ταράτσες πολυκατοικιών, πρέπει να υπογραμμίσουμε ότι οι πολιτικοί αυτού του τόπου συνεχίζουν να μην χαρακτηρίζουν το επάγγελμα του αστυνομικού ως επικίνδυνο. Κάθε μέρα όλοι μας είμαστε εκτεθειμένοι σε κάθε νέο τρόπο που βρίσκουν οι εγκληματίες και ταραχοποιοί για να μας επιτεθούν. Μάλιστα, για πολλούς θεωρείται ότι η έκθεση αυτή είναι "καθήκον" μας.\nΚαι βεβαίως είναι καθήκον των Αστυνομικών να θέτουν τη δική τους ασφάλεια σε κίνδυνο προκειμένου να ωφεληθεί το κοινωνικό σύνολο, αλλά αυτό δεν όφειλε να τους το αναγνωρίσει η Πολιτεία έμπρακτα; Ποιο επάγγελμα μετράει τόσους νεκρούς, τραυματίες και ανάπηρους;\nΗ συμπερίληψη του επαγγέλματος μας στα επικίνδυνα και ανθυγιεινά επαγγέλματα δεν είναι απλώς δικαίωμα μας, είναι υποχρέωση της Κυβέρνησης να αποδείξει ότι θεωρεί τον Έλληνα αστυνομικό ισάξιο κάθε άλλου πολίτη και όχι παρία.\nΚάθε συνάδελφος που έρχεται καθημερινά αντιμέτωπος με σκληρούς και αδίστακτους κακοποιούς δεν αρκείται στα τελευταία λόγια συμπόνοιας του κ. Υπουργού Προστασίας του Πολίτη ότι "Ο Αστυνομικός φεύγει από το σπίτι του για δουλεία και δεν ξέρει αν θα γυρίσει στο σπίτι του και στην οικογένεια του", αλλά περιμένει χρόνια τώρα αυτά τα λόγια να γίνουν πράξεις.\nΜέχρι να υλοποιηθεί αυτό το πάγιο αίτημα μας κάθε χτύπημα στην πλάτη και δηλώσεις κατανόησης των δυσκολιών που βιώνει καθημερινά ο αστυνομικός θεωρούνται τουλάχιστον υποκριτικές. Και αυτό πρέπει να το καταστήσουμε όλοι μας σαφές σε κάθε πολιτικό αυτής της χώρας.